Ал-Фаробий меъросини тадқиқ қилиш доирасида 50дан зиёд тадбир ўтказилади\n5 Январь 13:18\nNUR-SULTAN. Kazinform – ҚР Президенти Қасим-Жомарт Тоқаев фармонига биноан, бу йил Абу Наср ал-Фаробий таваллудининг 1150 йиллик юбилейига тайёргарлик кўриш ва уни ўткашиш бўйича давлат комиссияси таъсис этилди, деб хабар беради Kazinform.\n2021 йил Қозоғистонда Мустақилликнинг 30 йиллиги деб эълон қилинди ҚР Президенти: Шимолий ҳудудларга кўчувчиларга бериладиган ёрдам пули 2 баравар оширилади Миллий кенгаш ҳокимият ва жамият ўртасидаги мулоқот тузилмасига айланди – ҚР Президенти\nБу йил жаҳон тараққиётига бебаҳо ҳисса қўшган қомусий олим таваллудига 1150 йил тўлади. Шу муносабат билан, уламо юбилейига тайёргарлик кўриш ва уни ўтказиш ҳақидаги умумреспублика режасида Абу Наср ал-Фаробий меъросини тадқиқ қилиш ва тушинишга йўналтирилган 50дан зиёд тадбир ўтказиш кўзда тутилган.\nАбу Наср ал-Фаробий 870 йилда Фароб шаҳрида (Ўтрор, Арис дарёсининг Сирдарёга қуйиладиган жойда, ҳозирги Туркистон вилояти) туғилган. Ўтрор IX асрда тарихий алоқалар ва савдо йўллари ўтадиган катта маданият марказларидан бири эди.\nАл-Фаробий тўлиқ исмидаги «Тархан» номининг бўлиши унинг туркий уруғларининг ўзига тоқ оилаларидан бирида туғилганини билдиради. У ўз даврининг йирик олими, файласуф эди ва шарқ аристотелизмига асос солди. Били ми меҳнатлари орқали Арастудан кейинги «Иккинчи Устоз» унвони берилди.\nАл-Фаробий 150га яқин фалсафий ва илмий рисолалар ёзиб қолдирган. Уларнинг кўпчилиги фалсафа ва мантиқ, сиёсат ва этика, мусиқа, астрономия каби соҳаларга оиддир. Олим асарлари орасида энг машҳурларидан бири сифатида «Фозил одамлар шаҳри»ни («Ҳимматли шаҳар аҳолисининг нуқтаи назари ҳақида рисола») кўрсатиш мумкин. «Мусиқа ҳақида катта рисола»си ҳам дунёнинг кўплаб тилларига таржима қилинган.\nБундан ташқари, ал-Фаробий юнон файласуфи Арастунинг «Категориялар», «Метафизика», «Герменевтика», «Риторика», «Поэтика», биринчи ва иккинчи «Аналитика», «Топика», ва ҳ.к. асарларига изоҳлар ёзган.


Realme | Mobinfo.uz\nАрхив метки: Realme\nЎқувчиларнинг талабларига биноан Тошкент бозорлари ва маҳаллий интернет дўконлардаги Realme компанияси смартфонларининг ўртача нархлари билан таништирамиз. Realme C2 (2/32 ГБ) – 1,38 млн сўм Realme C11 – (2/32 ГБ) – 1,3 млн\nЗапись опубликована 28.07.2021 автором admin в рубрике Цены с метками Realme, Realme 6, Realme 8 Pro, Малика, смартфон нархлари.\nRealme’нинг энг арзон 5G-смартфони қайси?\nКуни кеча Ўзбекистондаги Ucell мобиль алоқа оператор Тошкент марказида 5G стандартида ишловчи тармоғини ишга туширгани ҳақида хабар берган эдик. Шундан келиб чиққан ҳолда пойтахтда бешинчи авлод алоқасида ишлай олувчи смартфонлар\nЗапись опубликована 14.04.2021 автором admin в рубрике Новинки с метками Realme, Realme Q2 5G, энг арзон 5G-смартфон.\nPocketnow интернет-нашри яқин орада Android 11 операцион тизимига қадар янгиланадиган барча Realme ва Oppo смартфонларининг рўйхатини эълон қилди. Олдин хабар берилгани каби, ҳозирда Android 11 ОТга фақат Google Pixel смартфонлари\nЗапись опубликована 21.09.2020 автором admin в рубрике Новости с метками Android 11, Oppo смартфонлари, Realme, янгилаш.\nRealme энг арзон 5G-смартфонни тақдим этди\nRealme ширкати куни кеча Realme V3 5G номли янги смартфонни оммага тақдим этди. Қурилмани 5G тармоқларида ишловчи дунёдаги энг арзон смартфон дейиш мумкин. Чунки унинг нархи атига 147 доллар! Телефон MediaTek\nЗапись опубликована 02.09.2020 автором admin в рубрике Новости с метками Realme, энг арзон 5G-смартфон.


Кийиниш борасидаги исроф - Fitrat.uz\nБош саҳифа / Мақолалар / Кийиниш борасидаги исроф\nКийиниш борасидаги исроф\nYanvar 30, 2020\tКийиниш борасидаги исрофda fikr bildirishni o'chirish 141 Кўришлар\nАллоҳ таъоло бизу-сиз бандаларига мол-дунёни яхши мақсадларга сарфлаб, икки дунё саодатига эришиш учун берди. Уни оқилона тасарруф этиш бандани муроду мақсадлари сари етаклайди. Исроф қилиш эса ақлсизлик белгиси бўлиб, инсонни хору-зорликка олиб боради. Ибн Аббос розиаллоҳу анҳудан ривоят қилинган ҳадисда Расулуллоҳ соллаллоҳу алйҳи васаллам: “Модомики, сенда икки нарса: исроф ва манманлик бўлмаса, хоҳлаганингни йе, хоҳлаганингни кий”, – дедилар (Имом Бухорий ривояти).\nАллоҳ таоло инсон кийим-кечак билан авратини беркитсин, ўзини тузатсин деб унга либосни ато этди. Аммо барча нарсада исрофга йўл қўйган инсон кийим-бошини фаҳр ва ғурур воситаси, баъзилар эса ҳаётдаги асосий мақсад қилиб олишди. Қадр-қийматини ҳам кийим-кечак билан ўлчай бошлашди.\nБаъзилар кийимни тор ва юпқа кийиб, тарбиясиз аёллар либосини айнан авратини бўрттириб кўрсатиш учунгина кия бошлашди. Бу эса юксак инсоний шарафни ерга уришдир. Афсуслар бўлсинки, диний маърифатимизнинг етишмаслиги, ўзгаларга тақлид қилишимиз ва бошқа бир қанча сабабларга кўра, кийим борасида ҳам исрофгарчиликка йўл қўймоқдамиз. Азалдан мунис ва мўътабар она момоларимиз эскирган кийимларимизни тозалаб, йиртилган кийимларимизни ямаб тикиб берганлар. Исроф бўлмасин деб ҳар хил ортиб қолган газламалардан турли кўринишдаги чиройли дастурхонлар тикканлар. Бугунги хотин-қизларимизда ўшалардек маҳорат, тежамкорлик, ипу-игна билан ишлаш қобилияти бормикан?\nБус-бутун, ҳали кийишга яроқли кийимларимизни, пойабзалларимизни “Урфдан қолган” деган сабаблар билан чиқариб ташлаймиз. Керагидан ортиқ кийимларни кўпайтирамиз. Кийим учун хаддан ташқари кўп миқдорда ҳаражат қиламиз.\nАёлларимиз ҳар бир тўйга, маросимга ва муносабатга алоҳида янги кийим кийишга жон жаҳдлари билан ҳаракат қиладилар. Инсоннинг ҳурматини кийимга қараб ўрнига қўядилар, деган хаёлда юрадилар. Исроф якка шахслар учун ҳам, оилалар учун ҳам, жамиятлар учун ҳам ўта зарарли. Исрофнинг зарари бу дунё билан чегараланиб қолмай, охиратга ҳам ўтиши бор. Исрофгарчиликка қарши биргаликда курашишимиз лозим. Якка ҳолда, оила даврасида ва жамият билан бирга кенг тушунтиришлар олиб бориб халқимизнинг маърифий тушунчасини юқори савияга кўтарсак, иншааллоҳ яхши бўлади.\nимом-хатиби Холбоев Х\nАввалги Соғиндим дада…\nКейинги 31.01.2020 й. Илмли ёшлар – юрт келажаги


Ўзбекистонда 13 сентябрь куни ҳаво булутли бўлиши кутилмоқда\n«Ўзгидромет» 13 сентябрь куни Ўзбекистонда қандай об-ҳаво кутилаётгани маълум қилди.\nҚорақалпоғистон Республикаси, Хоразм вилоятида ҳаво бироз булутли бўлади, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 25-30 даража бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 10-15 даража, кундузи 27-32 даража бўлади.


Ўзи ҳам, сўзи ҳам гўзал эди – HURRIYAT\nЎзи ҳам, сўзи ҳам гўзал эди\n6 oy oldin Behzod 343\nЖурналистлик раҳматли дўстимиз Насриддин Муҳаммадиевга (матбуотдаги адабий тахаллуси — Носир Муҳаммад) ота касб эди. Отаси Мисриддин ака Муҳаммадиев ўттиз беш йил мобайнида туман газетасининг муҳаррири вазифасида ишлаганди.\nОиладаги ижодий муҳит Насриддиннинг касб танлашида муҳим омил бўлди. Мактабни битиргач, Тошкент давлат университетининг филология факультетига ҳужжат топширди. Университетни тамомлагач, пойтахтдаги газета ва журналларда ўттиз йилдан зиёд хизмат қилди. Биргина “Тошкент оқшоми” газетасида машҳур ёзувчимиз Ўткир Ҳошимов билан бир хонада ўтириб ўн йил ишлади. Газета бош муҳаррири Саъдулла Кароматовдан ҳам кўп нарса ўрганди. Ўша даврда “Тошкент оқшоми” газетасининг юртимизнинг адабий-маданий ҳаётидаги мавқеи, нуфузи анча баланд эди. Насриддин аксарият ижодкорлар каби илк машқларини шеър ёзишдан бошлаган бўлса-да, матбуотнинг қора, заҳматли юмушларини бажонидил зиммасига олди. Матбуотда қалами қайралиб, етук ижодкор бўлиб етишди.\nЎтган йиллар мобайнида “Эстетик идеал ва адабиёт”, “Оз-оз ўрганиб, доно бўлур” (Ш.Зуннун билан ҳаммуаллифликда), “Салом, келажак”, “Баҳор таронаси”, “Ҳикматлар”, “Ўзбекистон жаҳон ҳамжамияти сафида”, “Насаф ва Кеш алломалари”, “Тафаккур учқунлари”, “Сумалакдан тош топдим”, “Анқони маҳрам қилдингиз” каби ўндан зиёд китоблари чоп этилди. Китобларнинг номи ва мундарижасидан ҳам кўриниб турибдики, Насриддиннинг истеъдоди серқирра, билим ва қизиқиш доираси кенг ва ғоятда ранг-баранг эди. Ҳам назм ва насрда, мутаржимликда, тарихий мавзуларда илҳом ва иштиёқ билан қалам тебратарди. Ғарб ва Шарқ маданий, маънавий меросини пухта ўзлаштирганди.\nНасриддиннинг мумтоз адабиётга бўлган қизиқиши ва қобилиятини пайқаган, имкониятларини тўғри баҳолаган раҳматли аллома Эргаш Рустамов (Аллоҳ раҳматига олган бўлсин) дўстимизни илмий иш билан шуғулланишга астойдил даъват қиларди. Хизматда ҳамиша қаттиқ банд бўлган дўстимиз гарчи диссертация ёзишга вақт тополмаган бўлса-да, мумтоз адабиёт, хусусан, Навоий ижоди ҳақидаги қизиқарли мақола ва китоблари билан устознинг руҳини шод этгандай бўлди.\nНасриддин форс, турк, рус тилларини анча мукаммал эгаллаган, немис ва инглиз тилини ҳам яхши биларди. У эринмай Тошкент давлат университетининг шарқшунослик факультети қошидаги икки йиллик форс тили курсини битириб, Эронда форс тили бўйича таржимон бўлиб ҳам ишлади. Тил билгичлиги жаҳонга чиқишида, жаҳонга чиққанлиги эса тилларни яхши ўзлаштиришида қўл келди.\nНасриддинни жаҳонгашта ижодкор эди, десак тўғри бўлар эди. Уч йил Эронда таржимон бўлиб ишлаган, Ўзбекистоннинг Туркиядаги элчихонасида эса икки йил мобайнида биринчи котиб вазифасида хизмат қилганди. Хориж таассуротлари асосида мақолалар, китоблар чоп этганди.\nНасриддиннинг яна бир ибратли жиҳатига ҳам ҳавас қилардим, ҳам ҳайратланардим. Одамлар бир кунда саккиз соат ишласа, у йигирма тўрт соат ишлаётгандек туюларди, аслида ҳам хизмати шунақа эди. Яна шу алфозда ижод учун вақт топганига қойил қолардим. Барча ёзган асарлари масъул хизмат вазифаларида қаттиқ банд бўлиб турганида, гоҳо дам олишни чеклаш ҳисобига яратилган. Тиришқоқлиги, меҳнаткашлиги, куйди-пишдилиги, жонсараклиги қонида бор эди. Ҳаётда нимагаки эришган бўлса, ҳаммасига ўзининг меҳнати билан эришганди.\nМуқаддас Қуръони Каримда “Феълингиз – тақдирингиз”, деган пурҳикмат калом бор. Халқимиз ҳам “Нима топсанг, феълингдан топасан”, деб бежиз айтмайди. Назаримда, Насриддин ҳам ҳаётда нимагаки эришган бўлса, аввало, феъл-атворининг некбинлиги, муттасил комилликка интилгани туфайли эришган.\nЭсимда, бундан анча йиллар муқаддам Туркиядан самолётда юртга қайтаётиб, у ерда ишлайдиган ҳамюртлар билан ҳамроҳ бўлиб қолдик. Орасида Ўзбекистоннинг Туркиядаги элчихонасида ишлайдигани ҳам бор экан. Гурунг асносида элчихонада ишлаган Насриддин Муҳаммадиевни танийсизларми, деб сўрадим. Шунда бирдан жонланиб, оғзиларидан бол томиб, бир-бирига гал бермай, дўстимизни алқашга тушдилар. Мени янада ҳайратлантиргани уларнинг эътирофлари жуда ҳам самимий эди…\nДарҳақиқат, хулқи гўзал, феъл-атвори қувноқ, самимий, хушчақчақ одам ҳамиша, ҳамма ерда ардоқланади. Ҳаётда ҳам иши ўз-ўзидан юришиб кетаверади. Насриддин ҳеч қачон таниш-билишларини орага қўйиб, ўзига иш қидирмаган, балки ишнинг ўзи уни қидириб топган. Ҳамиша дўстларининг, ҳамкасбларининг ардоғида яшади. Уни бир кун кўрмаса соғиниб қоладиган дўстлари, жўралари кўп эди.\nАйниқса, устоз Эркин Воҳидовнинг унга меҳри, ихлоси (улар “Ёшлик” журнали гуриллаган замонда бирга ишлашганди) жуда баланд бўлган. Насриддин шундай ардоққа лойиқ инсон эди-да. Эркин ака ҳаётининг охирги йиллари педагогика университети ёнидаги ижодхонасидан телефон қилиб, Насриддин иккимизни ҳузурига чорлаб турар, шахмат баҳонасида яхшигина гурунглашар, шундай улуғ инсон билан замондош, ҳамнафас эканимиздан биз ҳам чексиз ғурурланар эдик. Гоҳо Насриддинни соғиниб уйига телефон қилсам кўпинча: “Дадамиз ҳали ишдан қайтмадилар ёки дадамиз меҳмондорчиликда!” — деган жавоб бўларди. Кўришганимизда ўзига: “Уйга ҳам келиб турибсизми?”, дея ҳазиллашиб қўярдим.\nНасриддин билан университетни кетма-кет битирганмиз. Тақдир тақозоси билан битта “дом”да яшадик, Чорвоқдаги дала ҳовлимиз ҳам бир жойда эди. Дўстимиз қишлоқда ўсган эмасми, ерга ниҳоятда меҳр қўйган, бола-чақаси билан дала ҳовлисида астойдил тер тўкиб меҳнат қиларди. Натижа ҳам заҳматга яраша бўларди. Баҳор ноқулай келиб, кўпчиликнинг меваларини совуқ уриб кетганда ҳам Насриддинларнинг дарахт шохларига чирмашиб кетган узуми мўл-кўл ҳосил берарди. Шотутлари, хурмолари шиғил-шиғил мева тугарди. Аллоҳ яхши инсонларни ўз неъматлари билан шунақа сийласа керак-да.\nДунёга машҳур ёзувчилардан бири ўғлининг фотосурати орқасига: “Менинг энг яхши асарим!”, — деб ёзиб қўйган экан. Мураккаб ҳаётда гоҳо ижодни рўкач қилиб, оилага бепарво қараши оқибатида боши кулфатдан чиқмайдиган кимсалар ҳам учрайди. Шу ўринда Лев Толстойнинг: “Оилада бахтли бўлган инсонгина ҳаётда бахтли бўлади”, деган ҳикматли гапи эсга тушади. Насриддин ниҳоятда оилапарвар, оилада чинакам бахтли инсон эди. Ўзига муносиб, ҳаётнинг хуш-нохуш кунларида, хорижда кечган узоқ мусофирчилик йилларида елкадош-ҳамнафас бўлган фариштали умр йўлдоши Машруфахон билан бир қиз, тўрт ўғилни тарбиялаб, вояга етказдилар. Имон-эътиқодли, солиҳ фарзандлари ҳаётдан ўзларининг муносиб ўринларини топишди. Ота-оналари уларнинг орзу-ҳавасини кўриш бахтига муяссар бўлдилар.\nНасриддин ҳаётдан завқ олиб яшашни билар, дўстларини ҳам шундай бахтга чорлар эди. Ашаддий шахмат ишқибози, ижодкорлар ўртасида ўтказилган Чорвоқ мусобақасининг икки карра ғолиби, устоз Эркин Воҳидов: “Мен учун одамлар икки тоифага бўлинади – шахматни биладиганлар ва билмайдиганлар”, деган эди. Биз Насриддин билан биринчи тоифага мансуб — шахмат “жинни”си, яъни ҳаётда катта дўст, шахматда эса муносиб рақиблар эдик.\nНасриддин шахмат билан боғлиқ тадбирларда, айниқса, ижодкорлар ўртасидаги мусобақаларда ҳамиша фаол эди. Шахмат баҳонасида — Иброҳим Ғафуров, Сайди Умиров, Бахтиёр Назаров каби устозлар, Хуршид Дўстмуҳаммад, Сувон Мели, Ҳабиб Темиров, Носиржон Тошматов, Мирпўлат Мирзо, Зуҳриддин Исомиддинов, Шоҳрух Акбаров, Саиджон Сиддиқов, Ёқубжон Хўжамбердиев каби дўстлар билан дийдор кўришиб, мириқиб гурунглашар эдик.\nНасриддиннинг ғайрати, ташаббуси билан Ғафур Ғулом номидаги нашриётда “Шахмат мўъжизаси” деган қизиқарли китоб чоп этилган, “Навоий ва шахмат” номли салмоқли мақоласи ҳам тилга тушган эди. Ҳа, тиниб-тинчимас дўстимиз қадимий ўйин бўлган шахматни оммалаштириш ва тарғиб этишда ҳам катта хизмат қилган.\nНасриддин билан охирги кўришишимиз ҳам шахмат ўйини пайтида бўлган эди. Ўшанда Ёзувчилар уюшмасининг Дўрмондаги ижод уйида адиблар ўртасида шахмат мусобақаси ўтказилаётган, ўйин ташкилотчиси сифатида ёнимиздаги Қибрай санаторийсида даволанаётган Насриддинга бир кун аввал хабар берган эдим. Уста шахматчи бўлган дўстим бу гал ҳайрон қолдириб: “Ўйинда қатнашишга қатъий ваъда беролмайман, аҳволимга қарайман”, дея мужмалроқ жавоб қилди. Эртаси ўйинимиз роса қизиган пайтда дўстимиз одатдагидек кулимсираб ёнимизга келди ва узрини айтди: “Дўстларим! Афсуски, мен ўйнай олмас эканман. Тобим йўқроқ…” Ана шу қисқа мулоқот бизнинг охирги кўришишимиз экан…\n“Яхшиликни чеҳраси очиқ инсонлардан изланг”, деган ҳикматли гап бор. Насриддиннинг ҳамиша чеҳраси очиқ эди. Мен ҳаётимда бунақа феъли яхши одамни бошқа учратмаганман. У ҳамиша қувноқ, ҳамиша самимий, кайфияти ҳам ҳамиша кўтаринки, аъло даражада бўлар эди. Донишмандларнинг таъкидлашича, кайфиятнинг ҳамиша яхши бўлиши доноликнинг биринчи шартидир. Ўн нафар шоир, ёзувчилардан иборат бўлган гап-гаштагимизда Насриддин давранинг гули эди. Тилга олинган ҳар бир масалага унинг ўз нуқтаи назари, ўз қарашлари бўлар, шу боис гурунги дилтортар эди.\nБайналмилал маданият марказидаги заҳматли хизматлари ҳукуматимиз томонидан муносиб тақдирланиб, дўстимизга “Ўзбекистонда хизмат кўрсатган маданият ходими” унвони берилган эди. Кейинроқ у “Меҳнат шуҳрати” орденига ҳам лойиқ кўрилганди.\nҒафур Ғулом номидаги нашриёт-матбаа ижодий уйи Носир Муҳаммаднинг “Ҳут шамоллари” деган салмоқли “Сайланма”сини нашр этди. Унга ижодкорнинг турли йилларда ёзган шеърлари билан бир қаторда форс, турк, немис, рус тилларидан қилган таржималари ҳам киритилган. Қимматли манбалар асосида ёзилган “Турон тарихи” китоби ҳам мухлис ва мутасаддиларда илиқ таассурот қолдирди. Шунингдек, унинг юртимизда матбаачилик ва кутубхоначилик тарихига бағишланган китоби ноёб китоблар қаторидан ўрин олди.\nЎзининг табаррук етмиш ёшини қирчиллама йигитдек тетик, кўтаринки кайфиятда кутиб олган дўстимизнинг ҳали ижодий режалари бисёр эди. Афсуски…\nАжойиб инсон ва етук ижодкор Насриддин Муҳаммадиевнинг бир неча йил олдин ҳаётдан бевақт кўз юмиши уни яқиндан билган ёру биродарлари, қариндошлари учун оғир мусибат бўлди. Ягона таскин-тасалли шуки, у аввало, ўзидан яхши ном, яхши хотира ва бой адабий мерос қолдирди. Албатта, унинг умри отасининг чироғини ёқиб ўтирган солиҳ фарзандларда, набира, эвараларида, қатор китобларида давом этмоқда.\nPrevious Сўзи ўлмаганнинг ўзи ҳам ўлмас\nNext “Телевизор овозини баландлатинг: Фахриддин Умаров куйлаяпти!”


Янги суперфуд: украиналик фермерлар минглаб тонна маржондарахт мевасини экспорт қилмоқда • EastFruit\nБош саҳифа › Янгиликлар › Янги суперфуд: украиналик фермерлар минглаб тонна маржондарахт мевасини экспорт қилмоқда\nМуаллиф: EastFruit 21 Сен 21 21 Сен 21 015\nКоронавирус пандемияси халқаро бозорда маржондарахт мевасига бўлган талабни оширди. Чунки, бу маҳсулот С витаминига бойдир. Украина фермер хўжаликлари ушбу трендга жавобан, ўтган йили минглаб тонна резавор экспорт қилишди. SEEDS маълумотларига кўра, ҳозирги кунда маржондарахт мевасига қизиқиш тобора ортиб боряпти ва унинг нархи ошяпти, шунинг учун баъзи фермер хўжаликлари ушбу маҳсулотни плантацияларда етиштириш ва резавор меваларни қайта ишлашни режалаштирмоқда.\n«Украинада маржондарахт меваси, асосан, ёввойи ўсимлик ҳисобланади. Фермер хўжаликларининг аксарияти ушбу резаворни экспортга йиғиб, уни аҳолидан сотиб олмоқда. Бироқ, агар маҳсулот нархи юқорилигича қолса, ҳосилни саноат йўли билан етиштириш анча истиқболли кўринади», дейди спорт карьерасини тугатиб, қишлоқ хўжалиги соҳасида фаолият юритишга қарор қилган фри-файт бўйича жаҳон чемпиони Роман Потапов. Тадбиркор кетма-кет иккинчи йил Черниговщина вилоятида маржондарахт мевасини сотиб олди. Энди у ушбу резаворни қайта ишлаш заводини қуриш учун сармоядорлар қидирмоқда.\n“Украинада қишлоқ хўжалиги техникаси кириши қийин бўлган жарликлар, ён-бағирлар, ерлар кўп. Ушбу участкалар маржондарахт мевасини етиштириш учун жуда мос келади”, дейди Роман Потапов.\nЎтган йили Украинадан маржондарахт меваси экспортининг умумий ҳажми 7,5 минг тоннани ташкил этди. Асосий импортёрлар – Япония ва Европа Иттифоқи мамлакатларидир. Хорижга резаворни музлатилган ҳолатда сотишади. Маржондарахт меваси новдалари билан ҳам, мева ҳолида ҳам экспорт қилинади.\nУшбу турдаги резавор дори-дармон, бўёқлар ва озиқ-овқат маҳсулотларини ишлаб чиқаришда кенг қўлланади. Ундан жем тайёрланади ва ушбу мевани ҳатто қорағат таъмли йогуртларга ҳам қўшишади. Шарбати эса Европада суперфуд ҳисобланади.


Болалар энди мактабга онлайн қабул қилинади! - Terabayt.Uz\nБолалар энди мактабга онлайн қабул қилинади!\nЎзбекистон халқ таълими вазирлиги БМТнинг Тараққиёт дастури билан ҳамкорликда давлат хизматларини сифатини ва шаффофлигини ошириш мақсадида болаларни мактабга қабул қилиш жараёнини рақамли трансформацияси лойиҳасини амалга оширишни бошлади. Бу хақда вазирлик ахборот хизмати хабар бермоқда.\nУшбу лойиҳада Ўзбекистон Республикаси Ягона интерактив давлат хизматлари портали орқали қабул қилиш тартиби босқичма-босқич жорий этиш кўзда тутилган.\nЎҚИНГ: ХТВ ва Sixclouds Ўзбекистонда онлайн таълим платформаларини жорий этиш масалаларини муҳокама этдилар\n#онлайн таълим #рақамли трансформацияси #халқ таълими вазирлиги


HAYOT KO'ZGUSI GAZETASI - Ёшлар-келажагимиз БАҲОРИЙ ТАОМЛАР ФЕСТИВАЛИ\nЁшлар-келажагимиз БАҲОРИЙ ТАОМЛАР ФЕСТИВАЛИ\nБАҲОРИЙ ТАОМЛАР ФЕСТИВАЛИ халқимиз пазандачилигининг ифодаси бўлди Ғозовот маиший хизмат касб ҳунар коллежи жамоаси байрамни шундай қаршиладилар.\nБу йилги баҳор ҳам ҳар йилгидан фарқли ўлароқ инсонларимиз қалбини эзгу ҳис-туйғуларга тўлдириб, ўзгача жўшқинлик, ўзгача кайфият билан кириб келди. Бундай кўтаринкилик, шод-у ҳуррамлик туманимиздаги Ғозовот маиший хизмат касб-ҳунар коллежи талабалари нигоҳида яққол кўриниб турди. Коллежга кириб борар эканмиз, у ердаги ободонлаштириш ва кўкаламзорлаштириш ишлари, давранинг гуллар билан безатилиши, коллеж қизларининг атлас-у адрасларда, йигитларининг ҳам миллийлигимизга монанд кийимларда баҳорий миллий таомлар билан чиройли безатилган дастурхон атрофида давра тортиб ўтиришлари киши кўзини қувонтиради.\nТантанали тадбирни коллеж директори Бахтиёр Раҳимов очиб берди ва талабаларга коллежда ўрганган ҳунар ва касблари келажак ҳаётида муҳим ўрин эгаллашини уқтирди.\nБаҳорий таомлар фестивалига ташриф буюрган “Камолот” ЁИҲ туман Кенгаши Ғ.Абдуримов, туман хотин-қизлар қўмитаси мутахассиси Н. Боймуротовалар сўзга чиқиб, коллеж талабаларини тобора яқинлашиб келаётган умумхалқ “Наврўз” байрам билан самимий қутладилар.\nКўтаринки руҳда ўтказилган фестивалда коллежнинг талабалари дастурхонни миллий ва баҳорий таомлар билан безатиш шарти асосида ўзаро беллашдилар. Дастурхонга ўзгача кўрк бағишлаб турган кўк барак, илдирма, кўк сомса-ю, чучвара, сумалак каби баҳорий таомлар ҳакамлар хайъати томонидан баҳоланди. Ғолиблар ҳамда фаол иштирок этган талаба ёшлар, шу қатори фестивални ташкиллиштиришда ўз ҳиссасини қўшган ўқитувчилар “Камолот” ЁИҲ туман Кенгашининг “Фахрий ёрлиқ” лари билан тақдирландилар.\nФестивалнинг давоми адабий-бадиий кечага уланиб кетди. Унда ўқувчилар томонидан “Баҳор”, “Наврўз”, “Она”, “Ватан “ ҳақида шеърлар айтилди, иқтидорли, қалби санъатга ошуфта ёшлар томонидан “Дўппи тикдим ипаклари тиллодан” ҳамда “Баҳор” миллий ашулалари рақси билан ижро этиб берилди. “Келин салом” ва тўйлардаги урф-одатларимиз, миллий қадрият ва анъаналаримиз саҳна кўринишлари орқали кўрсатиб берилди.


Агар сиз Элизабет Гилбертнинг «Е, сиғин, сев» автобиографик романини ўқиган ёки бош ролни Жулия Рорбертс ўйнаган шу номдаги фильмни томоша қилган бўлсангиз, ҳаётдан чарчаган асосий қаҳрамон барчасини ташлаб саёҳатга йўл олганини биласиз. У Италиядаги гастрономик жаннатга тушиб қолади, Ҳиндистонда кўнглини даволайди. Бироқ уйғунлик ва ҳақиқий севгини Балида топади.\nБир қарашда Бали ўйинчоқ оролга ўхшайди. Барчаси шу қадар гўзал, безанган ва байрамонаки, эртакка тушиб қолгандек бўласиз. Сайёҳлар Балидаги кун ботишидан баҳра олади, бироқ ҳамма ҳам фақат саноқли инсонларга насиб этувчи ҳақиқий гармонияни ҳис қилмайди. Шу сабабли чинакам бахтли бўлишни хоҳласангиз, Балида қилишингиз лозим бўлган 10 та нарса ҳақида сўзлаб беришга қарор қилдик.\nСамолёт ойнасиданоқ Балини севиб қолиш\nСамолётдан қараганда Бали юрак шаклини эслатади. Худди: «Мени сев...» деяётгандек. Оролдаги ҳаётнинг муҳити аэропортнинг ўзиданоқ сезила бошлайди. Duty Free га яқинлашганингизда муаттар ҳидлар ифори қуршаб олади. Қадимий орол энергияси сизга ҳамроҳлик қила бошлайди. Шу пайтдан бошлаб сиз унга кўнгил қўяётганингизни сезасиз!\nПляжда тонг ёришишини қарши олиш\nАйтишларича, Жануби-Шарқий Осиёнинг кун ботиши бениҳоя гўзал эмиш. Балида эса, бунинг устига, унутилмас ва ўзгача ҳам! Шимолга, Ловина номланмиш жойга бориш ёки Бромо, Самару, Баток вулқонлари кўринувчи кузатиш майдончасига чиқиш мумкин. Кўплаб сайёҳлар Боробудур черковида қуёш чиқишини қарши олиш учун тўпланишади. Умуман, Балида исталган тонг ёриши ва кун ботиши гўзал!\nҲақиқий драйвни ҳис қилиш\nКўпчилик сайёҳлар Балига сёрфинг учун келишади. Агар тахтада бепоён денгиз кенгликлари бўйлаб учишни истасангиз-у, бироқ бироз қўрқсангиз, малакали йўриқчи ёрдамга келади. Бошланишига эса яқин атрофдаги тўлқинлар бўйлаб билбордда ётиб учишингиз мумкин!\nБалиликларнинг ҳаёт фалсафасини кузатиш\nБалини минглаб ибодатхоналар ороли дейишади. Асосий дин – бали ҳиндуизмининг етакчи эканлигига қарамай, бу ерда турли миллат ва дин вакиллари баҳамжиҳатликда кун кечириб келишмоқда. Бали ҳиндуийлигини билиш – оролликларнинг ҳаёт фалсафасини бироз ўрганиш демакдир. Мисол учун, улар яхши руҳлар тоғларда, ёмонлари эса – денгизда яшайди деб ҳисоблайдилар.\nБалиликлар жуда ҳам меҳмондўст ва меҳрибон. Уларни ёшлигидан ўз яқинларига ҳурмат руҳида тарбиялашади.\nҲасад – уларга ёт туйғу, сабаби оролда ҳамма оддий яшайди.\nБалидаги энг машҳур ибодатхонани томоша қилиш\nУшбу буддавий ибодатхона Пура Улун Дану Братан деб номланиб, XVII асрда барпо этилган ва сув илоҳаси Деви Дануга бағишланган. Бу жой ниҳоятда сокин.\nҲақиқий медитация нима эканлигини ҳис қилиш\nБали йога мактаблари билан машҳур эканлигини таъкидлаб ўтиш ўринли. Улардан энг машҳури – Убуде шаҳридаги Yoga Barn мактаби. Бу ерда медитация курсини ўтиб, бошингизни кераксиз нарсалардан тозалаш мумкин. Мактабда, шунингдек, детоксикация дастурлари ҳам ўтказилади.\nМаҳаллий экзотикадан баҳра олиш\nБуни Балининг маданий маркази ҳисобланмиш Убуде шаҳрида қилганингиз маъқул. Бу ерда заргарлик ва кулолчилик буюмларини харид қилишингиз мумкин бўлган устахоналар кўп. Шунингдек, бу ерда музей ва бадиий галереялар жойлашган.\nАйнан Убудеда XVI асрга оида 4 та ибодатхона, 115 турдаги дарахтлар ва 500 дан ортиқ узунқуйруқ бали макакаларини ўз ичига олувчи Маймунлар ўрмони комплекси бор.\nҚаҳва плантацияларига бориб лювак қаҳвасини татиб кўриш\nЛювак – бу дунёдаги энг қиммат нав қаҳваларни ишлаб чиқаришга ёрдам берувчи жониворлардир.\nБир кило учун ўртача 1000 евро! Балида сизда уни татиб кўриш ва сотиб олиш имконияти пайдо бўлади!\nПушти ранг қумли пляжда кун ботишини томоша қилиш\nУшбу диққатга сазовор жойни деярли барча йўлкўрсаткичлардан топишингиз мумкин. Pink Beach пляжи дунёдаги энг чиройлиларидан бири ҳисобланади! Унинг ўзига хос жиҳати – пушти ранг қум – майдаланган қизил маржонлар туфайли шундай тус олган.\nЎз суйганингиз билан сайр қилиш\nБалида кўпчилик жуфтликлар ўз тўйларини ўтказишади, боиси бу ерда ниҳоятда чиройли фотосессия ўтказиш ва ушбу онларни бутун умрга муҳрлаш учун гўзал табиат бор. Умуман эса, Балидаги илиқ, меҳрибон, сокин муҳит жуфтингиз билан сайр қилишга, бу ерда иложи борича кўпроқ вақт ўтказишга имкон беради. Шу сабабли бу жойни эътиборга олиб қўйинг!\nБиз ҳам Балини эслаб қоламиз! Қадрли сайёҳлар, сизлар ҳам уни хотирангизда умрбод сақлаб қолишингиз учун ажойиб қўшма турни таклиф этамиз – Сингапур, Куала-Лумпур ва албатта, Балига! Агар у ерга боришни истасангиз, бизга +99871 200 55 44 рақамига қўнғироқ қилинг!


Нега Ватанни қадрлаймиз, ардоқлаймиз? Нима учун Мустақиллик энг улуғ неъмат? Истиқлол бизга нима берди? Биз-чи, Ватан учун нима қилдик?\nКеча Заҳириддин Муҳаммад Бобур номидаги Андижон вилояти мусиқали драма ва комедия театрида таниқли ёзувчи ҳамда шоирлар, маданият ва санъат намояндалари ҳамда ёшлар иштирокида бўлиб ўтган ижодий учрашувда ана шундай саволлар атрофида сўз юритилди.\nЎзбекистон Республикаси Маданият ва спорт ишлари вазирлиги, “Ўзбекнаво” эстрада бирлашмаси ҳамда Андижон вилояти ҳокимлиги томонидан “Нима қилдик Ватан учун?” шиори остида ташкил этилган мазкур тадбир ёш авлод қалбида она-юртга муҳаббат ва садоқат туйғулари, ислоҳотларга дахлдорлик ҳиссини камол топтириш, истеъдод ҳамда салоҳиятини юзага чиқариш, миллий менталитетимизга ёт турли таҳдидлардан асраш каби масалаларга бағишланди.\nТаъкидланганидек, айни пайтда вилоятда 27 та болалар мусиқа ва санъат мактаби, битта санъат коллежи фаолият юритмоқда. Улар замон талаблари даражасида жиҳозланган. Буни Андижон шаҳридаги 3-болалар мусиқа ва санъат мактабига ташриф буюрган тадбир иштирокчилари ҳам алоҳида эътироф этишди.\n— Ушбу масканда таҳсил олаётган ўқувчилар нафақат қўшиқчилик, балки рақс бобида ҳам ўз маҳоратларини намойиш қилдилар, — дейди Ўзбекистон халқ артисти Гулсанам Мамазоитова. — Мактабнинг симфоник оркестри ижросида миллий ва жаҳон маданияти дурдоналарини завқ билан тингладик. Буларнинг барчаси мамлакатимизда ёшларга қаратилаётган юксак эътибор самараларидир.\nШунингдек, ижодий учрашув доирасида таниқли санъаткорлар иштирокида гала-концерт ташкил этилди. Унда ижро қилинган куй-қўшиқларда Ватан, истиқлол, тинчлик-осойишталик, дўстлик каби эзгу тушунчалар тараннум этилди.\nШу куни Андижон шаҳридаги “Баркамол авлод” болалар марказида Ёшлар маданият ва санъат маркази, “Ўзбекнаво” эстрада бирлашмаси ҳамда Ўзбекистон Республикаси Маданият ва спорт ишлари вазирлиги ҳамкорлигида ташкил этилган “Куйла, ёшлигим” кўрик-танловининг вилоят босқичи ҳам кўтаринки руҳда ўтди. Тадбирда 16 ёшдан 25 ёшгача бўлган иқтидор соҳиблари эстрада-вокал йўналишида ўз маҳоратларини намойиш қилдилар. Якунда ғолиб деб топилганлар танловнинг мамлакат босқичида қатнашиш ҳуқуқини қўлга киритди.\nМазкур рукндаги бошқа мақолалар: « «Frankfurter Allgemeine Zeitung» Ўзбекистондаги ўзгаришлар ҳақида\tЁшларни бирлаштирган фестиваль »


Ўзбекистон касаба уюшмалари Федерациясининг Самарқанд вилояти кенгаши – 2 sahifasi\nЎзбекистон касаба уюшмалари Федерациясининг Самарқанд вилоят кенгаши томонидан амалга оширилаётган ислоҳотлар ва “Инсон қадри учун” тамойили асосида “Соҳада амалга оширилаётган ўзгаришлар билан бевосита таништириш” мақсадида оммавий ахборот воситалари ходимлари учун вилоят кенгашига Пресс-тур ташкил этилди. Дастлаб тадбир иштирокчилари Ўзбекистон касаба уюшмалари Федерациясининг Самарқанд вилояти кенгаши биносида ходимлар учун яратилган шароит ва имкониятлар билан танишиб чиқдилар. Учрашувда Ўзбекистон таълим ва фан ходимлари касаба уюшмаси Республика Кенгаши раиси Равшан Бедилов, Ўзбекистон касаба…\nКасаба уюшмасига аъзо бўлиш жуда оддий. Агар сиз меҳнат қилаётган корхона, ташкилот, муассасада касаба уюшмаси ташкилоти тузилган бўлса, касаба уюшмаси қўмитаси (касаба уюшмаси ташкилотчиси)га ариза билан мурожаат этинг. Касаба уюшмаси қўмитаси (касаба уюшмаси ташкилотининг умумий йиғилиши) аризангизни кўриб чиқиб, сизни аъзоликка қабул қилиш тўғрисида қарор қабул қилади ва сизга ягона намунадаги аъзолик билети берилади. Касаба уюшмаси аъзолигига қабул қилиш санаси тегишли қарор қабул қилинган кундан ҳисобланади. Агар сиз аъзоликка қабул…\nЎзбекистон касаба уюшмалари Федерациясининг Самарқанд вилояти кенгаши кўп минг сонли касаба уюшмалари номидан, бугун мана шундай дилбар, қутлуғ баҳор айёмида сиз, мунис оналаримиз, ҳурматли опа-сингилларимиз, сулув қизларимизни ўзларингиз каби гўзал байрамингиз 8-март “Халқаро хотин-қизлар” куни билан чин қалбдан муборакбод этади. Бу қутлуғ айёмда ҳурматли аёлларимизга энг самимий, энг эзгу тилакларимизни изҳор этамиз. Сизларга сиҳат-саломатлик, хонадонларингизга файзу барака ва фаровонлик тилаймиз. Ҳамиша соғ-омон бўлингизлар. Ҳурмат билан,Сухроб Рафиков, Ўзбекистон касаба уюшмалари Федерациясининг…\nКасаба уюшмалари Хотин-қизларга спорт жиҳозлари тарқатди\nДавлатимиз раҳбари ташаббуси билан жорий йилнинг 3-10 март кунлари “Хотин-қизларни эъзозлаш ҳафталиги” ташкил этиш белгиланган. Ҳафталик доирасида хотин-қизлар, айниқса уй бекалари ўртасида пиёда юруш, шахмат, шашка, волейбол, стол тенниси ва бошқа спорт турлари бўйича мусобақлар ташкил этилмоқда. Шу муносабат билан кеча 3-март куни Пайариқ туманида Ўзбекистон касаба уюшмалари Федерациясининг Самарқанд вилояти кенгаши ҳамда Самарқанд шаҳридаги “Россия давлат жисмоний тарбия, спорт, ёшлар ва туризм университети” федерал давлат буджети олий таълим муассасасининг…\nУргутда касаба уюшма аъзолари ўртасида анъанавий аёллар спартакиадаси ўтказилди\nРеспубликамизда Ёшлар ва Аёллар муаммолари билан ишлаш, улар учун шарт-шароитлар яратиб бериш барча давлат ва нодавлат ташкилотларининг энг устувор йўналишлари этиб белгиланди. Ёшлар ва Аёллар билан ишлаш борасида Ургут туманида амалга оширилаётган ишлар ёшу-кексага бирдай манзур келмоқда. Туманда мана шундай кўп сонли тадирларнинг бири 2022 йил 1 март куни 149-умумий ўрта таълим мактабида Ўзбекистон таълим ва фан ходимлари касаба уюшмаси Ургут туман бўлинмаси томонидан ўтказилди. Спортнинг волейбол, стритбол, шахмат, шашка,…


Покистон АҚШнинг аксил-террор урушидаги ҳаӄиӄий ҳамкорими?\nФарангис Саид Сўнгги кунларда Покистон ҳукумати олиб бораётган аксил-террор уруши доирасида Ал-Қаида ташкилотининг бир неча аъзоси ҳибсга олинди. Парвез Мушарраф ҳукумати бу билан ўзининг АҚШ билан ҳамкорлик ӄилаётганини намойиш ӄилмоӄчи кўринади. Аммо, баъзи кузатувчилар Покистоннинг айрим вилоятлари, хусусан Афғонистон билан чегарадош ҳудудларида террорчиларни тайёрлаш учун махсус базалар ҳамон борлигини таъкидлашмоӄда. Бу эса “Покистон АҚШнинг ҳаӄиӄий ҳамкорими?”, деган саволни ўртага чиӄармоӄда. Ҳамкасбим Фарангис Саид билан суҳбатимиз айнан шу мавзуда.\nФарангис, авваламбор, сўнгги кунларда ҳибсга олинган одамлар ҳаӄида маълумот бериб ўтсак тингловчимизга...\nФС: Покистон ҳукумати ҳаӄиӄатан ҳам сўнгги 3 ҳафта давомида Ал-Қаидага аъзоликда гумон ӄилинаётган 18 киши ҳибсга олинганини маълум ӄилди. Аммо уларнинг исмлари ошкор этилмаяпти. Покистон расмийлари уларнинг баъзилари ҳаӄида маълумотни эълон ӄилди. Ҳибсга олинганлардан бири 1998 йилда АҚШнинг Кения ва Танзаниядаги элчихоналаридаги портлашларга алоӄаси бўлган Аҳмад Халфан Ғайлоний исмли танзаниялик киши. У Покистоннинг Гужрат шаҳрида 25 июл куни ҳибсга олинган. Маълумотларга ӄараганда, у Покистонга 1998 йилги портлашлардан олдин борган ва ўшандан буён у ерда яшириниб юрган.\nБундан ташӄари, Муҳаммад Наим Нур Хон исмли 25 яшар йигит, компьютер бўйича мутахассис ҳам Ал-Қайдага аъзоликда гумон ӄилиниб, яӄинда ҳибсга олинган.\nНур Хоннинг уйида топилган маълумотлар Нью-Йорк ва Вашингтонда хавфсизлик чораларининг кучайтирилишига сабаб бўлган. Айрим маълумотлар эса 3дан 4 августга ўтар кечаси Британияда 13 кишини ҳибсга олиш имконини берган, дейишмоӄда Покистон расмийлари.\nҲ: Фарангис, ушбу 18 кишининг ҳибсга олинишидан олдин Покистон ҳукумати террорчиларни ӄўлга туширишда етарли ёрдам бермаяпти, деган фикрлар билдирилаётган эди. Масалан, шу ҳафта “Нью-Йорк Таймс” газетаси Покистондаги айрим расмийларининг Толибон аъзоларига ҳамон кўмаклашаётгани ҳаӄида ёзди. Хўш, 18 кишининг ҳибсга олиниши ҳаӄиӄатан ҳам аксил-террор урушидаги катта ютуӄми? Бу хусусида мутахассислар ӄандай фикрдалар?\nФС: Таниӄли минтаӄашунос, террорчиликка оид масалалар бўйича мутахассис Аҳмад Рашид сўнгги кунларда бир гуруҳ одамнинг ҳибсга олинишини муҳим ҳодиса, деб баҳолайди:\nБу Ал-Қайданинг араб, африкалик ва покистонликлардан таркиб топган муҳим ӄисми эди, - дер экан Аҳмад Рашид Покистон ҳукумати террорчилар ҳаӄидаги маълумотни АҚШ ва Британияга узатаётганини овоза ӄилишни истамаётганини айтади.\nАҳмад Рашид фикрича, бунинг сабаби шундаки, Исломобод расмийларининг ўзлари террорчилар нишонига айланишдан ӄўрӄади. Мутахассис яӄинда Покистон Молия Вазири Шавкат Азизга ҳужум ӄилинганини бу фикрига далил сифатида келтирди.\nҲ: Демак, Покистон ҳукумати, хусусан Парвез Мушарраф икки ўт орасида ӄолибди-да...\nФС: Ҳа, шунга ўхшайди, Ҳасанжон. Озодлик радиосига интервью берган Аҳмад Рашид ҳам шундай фикр билдирди. Унга кўра, Парвез Мушарраф бир тарафдан араб ва Покистонда жойлашган бошӄа хорижий жанггарилар гуруҳларига босим кўрсатмоӄда. Лекин айни гуруҳларга аъзо покистонликларни тегмаяпти. Чунки Мушарраф, Аҳмад Рашид фикрича, ўз ҳаётига суиӄасд ӄилинишидан хавфсирамоӄда. Аммо, таҳлилчига кўра, бундай ёндашув самара бермаяпти, чунки жанггарилар гуруҳларида покистонликлар ва хорижликлар бир-бири билан ҳамкорлик ӄилишади.


ОРОЛБЎЙИ – ЭКОЛОГИК ИННОВАЦИЯ ВА ТЕХНОЛОГИЯЛАР ҲУДУДИ - Ўзбекистон овози газетаси\nПрезидентимизнинг Бирлашган Миллатлар Ташкилоти Бош Ассамблеясининг 75-сессиясида илгари сурган таклифи нафақат халқимиз, балки жаҳон ҳамжамиятининг эътирофига сазовор бўлди. Давлатимиз раҳбари ушбу чиқишида дунё ҳамжамияти эътиборини кўплаб долзарб масалалар қатори яна бир бор бугунги куннинг энг ўткир экологик муаммоларидан бири – Оролбўйи минтақасидаги оғир экологик вазият, жумладан, Орол денгизи муаммоларига қаратди.\nПрезидентимиз ўз нутқида Оролбўйи минтақасини экологик инновация ва технологиялар ҳудуди, деб эълон қилиш ҳақида Бирлашган Миллатлар Ташкилоти Бош Ассамблеясининг махсус резолюциясини қабул қилиш ҳамда ушбу муҳим ҳужжат тасдиқланган санани Халқаро экологик тизимларни ҳимоя қилиш ва тиклаш куни сифатида нишонлаш таклифини билдирди.\nДарҳақиқат, ҳозирги кунда энг йирик глобал экологик фалокатлардан бири — бу Орол денгизи фожиаси бўлиб, унинг экологик, ижтимоий-иқтисодий ва гуманитар оқибатлари туфайли минтақа, соғлиқни сақлаш, генофонд ва унда яшаётган аҳолининг барқарор ривожланишига бевосита таҳдид солмоқда, шунингдек, глобал экотизимга салбий таъсир кўрсатмоқда\nОролда ўтган асрнинг бошларидан сув сатҳи пасая бошланган. Масалан, 1911-1960 йиллар давомида Орол денгизига дарёлардан ёғин билан бирга бир йилда, ўртача 65 куб. км. сув келиб турган, сув юзасидан эса 66,10 куб. км. сув буғланган. Шундай қилиб, ҳар йили денгиз бир куб. км., 50 йил давомида эса 50 куб. км. сувни йўқотган. Сув сатҳи, айниқса, ўтган асрнинг 60-йилларидан бошлаб суғориладиган экин майдонларининг кенгайтирилиши, Амударё ва Сирдарё сувларининг суғоришга ишлатилиши туфайли кескин камая бошлаган. Ўтган 40 йилдан кўпроқ вақт давомида Орол денгизининг майдони деярли 4 марта, сув сатҳи 1,8 марта, ундаги сув ҳажми 9 мартага яқин камайди.\nЭкологик танглик Оролбўйи табиати, ўсимликлар ва ҳайвонот дунёсига ҳам катта зиён етказди. Сув захираларининг камайиши ва шўрланиши натижасида яйловларда чорва учун озиқ бўладиган ўсимликлар тури ва сифати камайиб, ўтлоқлар майдони деярли уч мартага қисқарди. Амударё ва Сирдарё сувининг камайиши, сув тошқинларининг бўлмаслиги, дарёларнинг сув босадиган қирғоқларида ястаниб ётадиган тўқайлардаги хилма-хил ўсимликларнинг қуриб йўқ бўлиб кетишига олиб келди. Уларнинг ўрнини қурғоқчиликка чидамли юлғун, шувоқ каби чўл ўсимликлари эгалламоқда. Тўқайларнинг йўқолиши кўплаб ўсимлик ва ҳайвон турларининг қирилиб кетишига сабаб бўлди. Ўтган 20-асрнинг иккинчи ярмида Амударёнинг қуйи қисмидаги тўқайларнинг бузилиши билан бу жойлардан йўлбарс, Бухоро буғуси йўқолиб кетди. Жанубий Орол бўйидаги 60 дан ортиқ қушлардан 10 га яқин тури йўқолиб бораётгани ва 42 туридан ортиғи «ноёб» турга айланаётгани ҳақиқатдир. Шўрланишнинг кескин ортиши туфайли Орол денгизи тобора ўлик денгизга айланиб бормоқда. Орол денгизи ва Оролбўйида сув ҳавзаларидаги 28 тур балиқдан 12 тури, жумладан Амударё куракбурун, Орол мўйловдори йўқолиб ноёб турларга киритилган.\nУшбу экологик фожиа Оролбўйи ҳавзасида яшовчи кўп миллионли аҳолининг турмуш тарзига салбий таъсир кўрсатди. Яна бир муҳим жиҳати шундаки, бу экологик таназзул бир-бирига узвий боғлиқ бўлган ва халқаро аҳамият касб этувчи ижтимоий-иқтисодий муаммоларнинг яхлит ва мураккаб мажмуини вужудга келтирди. Натижада бир авлод кўз ўнгида бир пайтлар ёпиқ сув ҳавзалари ичида катталиги жиҳатидан дунёда тўртинчи ўринда турган Орол денгизи қарийб ўлик денгизга айланиб қолди. Унинг қуриб қолган тубида 5 миллион гектардан зиёд экологик фожиа ўчоғидан иборат янги Оролқум чўли пайдо бўлди ва у ўзига туташ ҳудудларга туз-қумли бўронлар тарқатувчи хавфли маконга айланди. Бу ердан ҳавога кўтарилаётган чангли бўронларнинг таъсир доираси 500 километрдан ҳам олисга етиб бораётгани Орол фожиасининг нақадар кенг қамровли эканидан далолат беради. Ҳар йили Оролдан атмосферага 100 миллион тоннагача чанг кўтарилаётир. Ўтган асрнинг 80-йилларидан бошлаб бу ердаги чанг бўронлари давомийлиги 90 кундан ҳам кўпроқ бўлаётгани мутахассислар томонидан эътироф этилмоқда. Бунинг оқибатида ўн минглаб кишилар анъанавий касбларидан маҳрум бўлди. Жанубий Оролбўйидаги кўплаб кичик кўллар қуриб қолди ёки саёзликка айланди. Бу эса ўз навбатида, қарийб 90 фоиз тўқайзорларнинг йўқ бўлиб кетишига, 800 минг гектардаги қамишзорларнинг қуришига ва бу ерлардан қўним топган парранда-ю даррандаларнинг қирилиб кетишига олиб келди. Айни пайтда, трансчегаравий дарёларнинг ўрта ва юқори оқимларида юзлаб сунъий сув ҳавзалари пайдо бўлди. Натижада Орол фожиасининг оқибатлари ҳатто Помир ва Тянь-Шаннинг энг баланд чўққиларида ҳам кузатилаётгани бугун ҳеч кимга сир эмас. Оролнинг қуриши ер ресурсларининг камайиши ва тупроқ унумдорлигининг пасайиши билан бир пайтда кузатилмоқда. Яйловлар ва пичанзорларнинг табиий ҳолати тобора ёмонлашиб, шўр босган янги-янги майдонлар пайдо бўлаётир. Умуман олганда, Оролбўйидаги чўлланиш даражасининг кескин ошиши натижасида ҳудуднинг биологик маҳсулдорлиги 10 баробар камайди. Баъзи жойларда яйловлар ва пичанзорлар ўз аҳамиятини бутунлай йўқотди.\nМинтақада чўлланиш жараёнининг тезлашиши ўсимлик ва ҳайвонот дунёси хилма-хиллигига салбий таъсир кўрсатмоқда. Оролбўйидаги санитар ва экологик вазият тобора мураккаблашиб бораётир. Юқумли ва бошқа касалликларга чалиниш кўпаймоқда. Ана шундай шароитда сувдан оқилона фойдаланиш Марказий Осиё давлатлари учун, айниқса, трансчегаравий дарёларнинг қуйи оқимида жойлашган мамлакатлар учун энг асосий вазифалардан бири бўлиб қолди.\nЮқорида келтириб ўтилган муаммоларни ҳал қилиш мақсадида мамлакатимиз томонидан бир қанча ишлар амалга оширилди. Жумладан, мамлакатимиз ташаббуси билан Оролбўйи минтақаси учун Бирлашган Миллатлар Ташкилотининг инсон хавфсизлиги бўйича кўп томонлама шериклик траст фонди тузилди. БМТ махсус резолюциясини қабул қилиш ғояси 2019 йил 25 октябрда Нукус шаҳрида БМТ шафелигида бўлиб ўтган «Оролбўйи – экологик инновациялар ва технологиялар зонаси» деб номланган юқори даражадаги халқаро конференцияда қўллаб-қувватланди. Конференция якунлари бўйича БМТ Бош Ассамблеясининг Оролбўйи экологик инновациялар ва технологиялар зонасини эълон қилиш тўғрисидаги махсус резолюцияси, шунингдек, Марказий Осиёда сув ресурсларидан оқилона фойдаланиш бўйича минтақавий Дастурни лойиҳаларга киритиш учун таклифлар тақдим этилди. БМТ резолюцияси инвестицияларни рағбатлантириш ва иқлим ўзгариши, атроф-муҳитнинг ёмонлашуви, барқарор урбанизация ва қишлоқ хўжалиги, озиқ-овқат хавфсизлиги, қашшоқлик ва тенгсизлик каби кенг қамровли масалаларга эътибор бериш орқали асосий хавф омилларини бартараф этиш имкониятини беради.\nБундан ташқари, сўнгги уч йил ичида Оролбўйи ҳудудида ўрмонзорлар барпо этиш мақсадида икки миллион гектарга яқин ер майдонига сувсизликка чидамли дарахтлар экилди. Ҳозирги кунда амалга оширилаётган ишлар атроф-муҳит ҳолатини яхшилаш, табиий ресурслар деградациясининг олдини олиш, ҳайвонот ва ўсимлик дунёсининг кўпайиши ва тарқалиши учун қулай экотизим шаклланишини таъминлайди. Чўл ўрмонлари майдонларининг ва биохилмахилликнинг кенгайиши минтақада иқлим ўзгаришининг юмшашига имкон беради.\nХулоса қилиб айтганда, Давлатимиз раҳбарининг Оролбўйи минтақасини экологик инновация ва технологиялар ҳудуди, деб эълон қилиш ҳақида Бирлашган Миллатлар Ташкилоти Бош Ассамблеясининг махсус резолюциясини қабул қилиш ҳамда ушбу ҳужжат тасдиқланган санани Халқаро экологик тизимларни ҳимоя қилиш ва тиклаш куни сифатида нишонлаш бўйича таклифи Орол фожиасини бартараф қилишга, мамлакатимиз иқтисодиётининг янада ривожланишига, халқимиз саломатлиги тубдан яхшиланишига, ўсимлик ва ҳайвонот дунёсининг сақлаб қолинишига, энг асосийси, келажак авлодимиз учун она табиатимизни бутунлигича асраб қолинишига хизмат қилади, деган умиддамиз.\nЭкология ҳуқуқи кафедраси доценти.


Қидирув натижалари " Z Fold 2" - Terabayt.Uz\nҚидирув натижалари " Z Fold 2"\nАввалроқ қайси Galaxy смартфонлари Android 12 тизимига ўтиши маълум бўлган эди.\nРўйхатдан барча сериядаги Galaxy смартфонлари ўрин олган.\nOne UI 4.0 (Android 12) гача янгиланувчи Galaxy'лар рўйхати билан танишамиз\nOne UI 4.0 қобиғи ҳали расман тасдиқлангани йўқ, бироқ Samsung'дагилар дастурий таъминот платформаси дизайн фалсафасига кескин ўзгартириш киритмаса, демак, One UI 4.0 интерфейси Android 12 операцион тизимига асосланган бўлади.\nSamsung яна кўплаб қурилмаларини One UI 3.1'га ўтказишда давом этмоқда. Тўлиқ рўйхат билан танишамиз\nГарчи One UI 3.1'даги баъзи функциялар S21 учун эксклюзив бўлиб қолса-да, бу шунда ҳам муҳим янгиланишдир, айниқса, One UI 2.5'дан тўғридан-тўғри янгиланган қурилмалар учун.\nУчта модулга эга камера ва Lidar датчиги қурилманинг орқа томонига жойлаштирилган. Фронтал камераси эса ички экранда «кўринмас» ҳолатга келтирилган.\nSamsung аллақачон ўн иккинчи авлод «яшил роботчали» тизим асосида One UI 4.0 график қобиғини тайёрлашга киришган. Интернетда эса унгача янгиланувчи телефон ва планшетларнинг рўйхати пайдо бўлди.\nРўйхатда кўриш мумкинки, Samsung нафақат Galaxy A10 ва M10s каби энг арзон моделлар, балки корпуси мустаҳкам ҳимояли Galaxy Xcover сериясидаги смартфонларни ҳам эътибордан четда қолдирмаган.\nЎн хил Samsung смартфонига Android 11 базасидаги One UI 3.1 прошивкаси кела бошлади!\nШунингдек, компания ўзининг букламафонлари – Galaxy Fold, Galaxy Z Fold 2 ҳамда Galaxy Z Flip флагманлани учун ҳам One UI 3.1 асосида прошивкалар тайёрлаётганини тасдиқлаган.\nҲозирча фақат Galaxy S21 туркумидаги учта янги флагман Android 11 операцион тизими базасидаги энг янги – Samsung OneUI 3.1 интерфейсига эга.\nБешта йўналишда 2020 йилнинг энг зўр Android-смартфонлари (Gizmochina рейтинги)\nБештагина ўринли ушбу рейтингга иккита вакили кирган биттагина смартфонсоз бор...\nКореядаги инсайдерларнинг хабар беришларича, етакчи смартфонсоз навбатдаги флагманларига келиб, нарх сиёсатини ўзгартирмоқчи.\nҚаранг-чи, бу рўйхатда сиз ишлатаётган ёки олмоқчи бўлиб юрган модели ҳам бормикан?\nБукламафонни Dolby Atmos технологиясини қўллаб-қувватловчи AKG стереодинамиклари билан таъминлашган. Автономлиги учун 4500 мА/соатлик аккумулятор масъул – у 11 ваттлик симсиз қувватлана олади.\nSamsung W21 5G номли бу смартфон Galaxy Z Fold 2 моделига ўхшайди. Техник жиҳатларига кўра ундан фарқ қилмаса-да, янги қурилма олдин қўлланмаган тилла рангли корпусда ҳам тақдим этилади.\nRoyole FlexPai 2 моделига илғор Qualcomm Snapdragon 865 процессорини ўрнатишган. Смартфонни 8/12 гигабайтлик тезкор ва 256/512 гигабайтлик ички хотира билан таъминлашган.\nSamsung смартфонлари эгаларига Microsoft’дан хушхабар бор!\nWindows 10 операцион тизими учун ишлаб чиқилган Your Phone дастури (ўзбекчада «Telefoningiz» деб номланган) компьютерни ҳамда Android-смартфонни ягона экотизимга бирлаштириш имконини беради.


Ўзбекистонда вакцина олган 11 киши коронавирусга чалинди | Qalampir.uz\nЖамият\t29 Июнь 11:28 12644\nЗангиота туманидаги 1-сон юқумли касалликлар шифохонаси директори Анвар Ҳусанов одамлар орасида тарқалган “коронавирусга қарши вакцина олса ҳам касалланиш мумкинлиги” ҳақидаги гап-сўзларга изоҳ берди. Унинг айтишича, даволанаётган 11 нафар бемор айнан биринчи вакцинация босқичидан сўнг шифохонага мурожаат қилган.\n“Ҳозирда олинаётан барча вакциналар коронавируснинг мавжуд штаммларидан ҳимоя қила олади. Энг асосийси, COVID-19 га қарши эмланиш касалликнинг нохуш ва оғир асоратларидан асрайди. Тўғри, айрим ҳолларда вакцина олгандан кейин ҳам касалланиш мумкин, бироқ бу ҳолат асосан вакцинациянинг фақатгина биринчи босқичидан ўтган, яъни уни белгиланган тартибда тўлиқ олмаган инсонларда кузатилади.\nХусусан, айни пайтда шифохонамизда даволанаётган 11 нафар бемор айнан биринчи вакцинация босқичидан сўнг шифохонага мурожаат қилган бўлиб, уларнинг иммун тизимида нейтралловчи антитаначаларнинг (Nab) титри ҳали тўлиқ шаклланмаган даврда касалланиш юз берган. Бироқ шундай бўлган тақдирда ҳам бундай беморларда хасталик енгил ва симптомларсиз ўтади. Яъни, оғир асоратлар ва ўлим ҳолатига олиб келмайди”, дейди у.\nҲусановнинг таъкидлашича, коронавирусга қарши иммунитет вакцинанинг иккинчи ёки учинчи дозасидан сўнг, 3 ҳафта давомида шаклланади. Шу даврда эмланган инсон ўзини шахсий муҳофаза қилиши ўта муҳимдир.\nМаълумот учун, ҳозирда Ўзбекистонда AstraZeneca (CovieShield), “Спутник V” ҳамда ўзбек-хитой вакциналаридан фойдаланилмоқда.\n14 Сентябрь 20:19 41750\n14 Сентябрь 10:58 36423\n15 Сентябрь 14:50 30916\n15 Сентябрь 19:38 30899\n16 Сентябрь 16:03 28962


Раҳбарлар газета ўқимайдими ёки...\nКейинги пайтда оммавий ахборот воситаларида, жумладан, газеталарда кўплаб танқидий мақолалар чоп этилди. Аммо бу материалларга ҳамма вақт ҳам мутасадди вазирлик ва идора раҳбарлари томонидан етарлича муносабат билдирилмаяпти.\nЭътиборсизлик натижасида кўтарилган мавзу тошга синган сувдек беиз кетмоқда. Шу вазиятда қизиқ ҳолатга гувоҳ бўлиш мумкин. Аксарият масъуллар интернетда танқид берилса, тезда муносабат билдиришадию, газетадаги танқидга эътибор беришмайди.\nВаҳоланки, «Жисмоний ва юридик шахсларнинг мурожаатлари тўғрисида»ги ҳамда «Оммавий ахборот воситалари тўғрисида»ги қонунларда ҳар бир танқидий мурожаатга вақтида жавоб қайтариш белгилаб қўйилган. Хўш, нега масъуллар босма нашрлардаги танқидий чиқишларга бунчалар беписанд бўлишмоқда?\nМисол учун, 2021 йилнинг ўтган уч ойини таҳлил қилганимизда, «Mahalla» газетасида шу кунгача 50 га яқин танқидий материал эълон қилинди. Шундан атига учтасига масъул ташкилотлардан жавоб келди, холос.\nЖумладан, «Маҳалла раисига суиқасд қилинди» сарлавҳали мақолага Наманган вилоят ички ишлар ҳамда маҳалла ва оилани қўллаб-қувватлаш бошқармалари, «Сифатли интернетни аҳоли хоҳлайдими...(ми?)» сарлавҳали мақолага Ахборотлаштириш вазирлиги муносабат билдирди. Қолган 48 та танқид объектлари мутасаддилари мақолаларга жавоб беришни ўзларига эп кўришмаган.\nМасалан, газетада чоп этилган «Раис сўз сўрайди» рукнидаги туркум мақолаларда маҳалла фуқаролар йиғини раислари соҳадаги муаммолар билан бирга, таклифларини ҳам билдириб боришмоқда. Аммо Маҳалла ва оилани қўллаб-қувватлаш вазирлиги бу материалларга ҳеч қандай жавоб қайтармаган. Ёки «Нотўғри ташхисга кетган харажатларни ким қоплайди?» номли мақолада кўтарилган масала юзасидан Соғлиқни сақлаш вазирлиги ҳамон жим. «Талабалар қачонгача ётоқхонага етишолмайди?» сарлавҳали мақолага ҳам Олий ва ўрта махсус таълим вазирлигидан ҳеч бир муносабат берилмади. Афсуски, бу рўйхатни яна давом эттириш мумкин.\nБу ҳолатга икки хил сабаб бўлиши мумкин. Биринчиси, раҳбарлар ё газета ўқимайди ёки босма нашрлар ҳеч қандай аҳамиятга эга эмас!\nЯқинда содир бўлган воқеа юқоридаги тахминларнинг биринчиси тўғрилигини кўрсатди. Яъни, газетамизда чоп этилган мақолани орадан бир ой ўтгач, ижтимоий тармоқдаги саҳифаларимизга ҳам жойладик. Қарангки, бир ой муносабатсиз қолган материалимиз телеграм каналида чоп этилган куниёқ эътиборга тушди.\nБиз бу мақола орқали вазирлик ва идора раҳбарлари газета ўқиши шарт, деган фикрни илгари сурмоқчи эмасмиз. Албатта, ким нима ўқиши ўз хоҳиши. Аммо соҳага доир мавзудаги танқидий ёки таҳлилий фактларга ўз вақтида ва ҳуқуқий жавоб беришга мажбурлар. Зеро, бу ўша тизим ривожи учун хизмат қилади.


Сирли рейс – афғон хотиралари\nБундан 43 йил аввал, яъни 1979 йили бошланиб, қарийб сал кам ўн йил давом этган Афғонистондаги жанговар ҳаракатларга Наманган вилоятидан 4 минг 500 нафардан зиёд аскар жалб этилган. Уларнинг 327 нафари қонли тўқнашувларда ногирон бўлиб қолган. Афсуски, 70 нафар ҳамюртимиз урушда ўз ҳарбий бурчини бажариш чоғида ҳалок бўлган. 400 киши эса юртимизга қайтиб, уруш таъсирида узоқ яшай олмай, вафот этган. Албатта, бу ҳам урушнинг энг оғир асоратларидир.\nДарҳақиқат, умрлар бор унутилмас хотирага ўхшайди. Яқинда оиламизда қайғули воқеа содир бўлди. Уйимизнинг файзи ва устуни табаррук отажонимиз бу дунёдан кўз юмдилар. Отам тўрт йилдан ортиқ дард билан курашдилар. Аммо...\nАслида отам 1979-1989 йиллар оралиғида Афғонистондаги урушдаёқ маънан-руҳан адо бўлгандилар. Пок инсонлар қўлида тарбия топган отам у ердаги уруш манзараларидан, қонли даҳшатлардан юраги чил-чил сингани ҳақиқат. Лекин бир оқила аёлнинг ҳаётга бўлган қарашлари, мулоҳазали ўй-фикрлари отамнинг яшашга, ҳаётда ўз ўрниларини топишга иштиёқини уйғота олган. Гўзал муҳаббат, чиройли турмуш самараси бир қизалоқ ва икки ўғилни эл-юрт корига ярайдиган олий маълумотли сифатида тарбия топишига замин бўлди.\nТўрақўрғон фахри, Усмоновлар сулоласининг вакили Самидулло Усмонов 1964 йилда Наврўз байрами арафасида дунёга келган. Меҳрга тўла онанинг гўзал тарбияси билан болакай ўзига китобни яқин дўст тутганди. Мактаб кутубхоначиси Саида опа, уни зиё масканидаги барча китобларни ўқиб бўлгани, ҳатто баъзиларини икки маротаба ҳам ўқиб чиққани ҳақида хотирлайди. Шунданми, биз фарзандларнинг ҳам мутолаа завқига муҳаббатимиз ўзгача.\nМактабни аъло баҳоларга битиргач, ҳозирги Наманган муҳандислик-қурилиш институтига давлат гранти асосида ўқишга киради. Турли соҳаларда тажриба ошириб, «Тўрақўрғон нефть база» унитар корхонасида ўз ўрнини топганди.\nҚариндошлар, маҳалла-кўй орасида намунали оила сифатида ном қозонган Самидулло Усмонов оиласидан етишиб чиққан фарзандлар ҳозирда нуфузли ташкилотларда ўз фаолиятларини олиб бормоқдалар.\nОтажоним ўша мудҳиш урушни шундай хотирлар эдилар...\n«– Деярли текис жойга ётиб олганим учун бошим устидан учиб ўтаётган ўқларни қаердан отилаётганини билмай саросимага тушиб қолдим. Мендан олти-етти метрча ён томонда туркман йигити Сафаргелди катта тош ортига яшириниб олганча, мени ҳам тинмай чорлай бошлади.\nҚани энди иложиси бўлса-ю, ўша тош ортига ўта олсам. Автоматимни олдимга ўтказишга ҳаракат қилаётганимда душман кўзи тушдими шундоққина бошимдан тўрт бармоқ тепага теккан ўқдан тошлар учди. Илож топиб, катта тош ортига ўтдим. Бир оз нафасимни ростлагач взводдаги йигитларнинг исмини айтиб, бирма-бир чақирдим. Ҳаммадан тасдиқ олганимдан кейин кўнглим ўрнига тушди.\nБарчага қимирламай ётишни буюриб, ўзим қаердан ўқ отилаётганини аниқлашга киришдим. Бир оздан кейин чамаси узоқликдаги қалин арчалар орасидан бир нарса ялтирагандек бўлди. Дурбин орқали кузатиб, ўқ ўша жойдан отилаётганига ишонч ҳосил қилдим. Ҳудуд ҳақидаги маълумотларни алоқачига айтиб қисмга хабар беришини тайинладим. Орадан ярим соатлар ўтгач, осмонда вертолётлар пайдо бўлди ва шу заҳоти биз белгилаб берган ҳудудни ўққа тутди. Ўқ овозлари тинди. Взводдаги йигитларга бир жойга йиғилишни буюрдим.\nЛекин ичимизда Коля йўқ эди. Унинг яширинган жойини тезда топдик. Қонга беланиб, ҳушсиз ётарди. Елкасидан яраланиб, кўп қон йўқотганди. Коляни пастга олиб тушишни тўрт йигитга буюриб, қолган сафдошларим билан ўқ отилган жойни текшириш учун жўнадик.\nХарсанг ва ёввойи арчалар ёнида ковланган чуқурларда ётган ўлганларни саноқдан ўтказдик. Олти киши. Чет эл қуроллари, сув ва овқат қолдиқларидан билдим-ки, улар бир неча кун ташқарига чиқмай бизни кутишган. Мурдаларни чуқурларга кўмиб, қурол-яроғларини олиб взводга қайтарканмиз, йигитларнинг ўта чарчаганлигини сездим.\n– Сафар қаердасан? – мурожаат қилдим, доимо ҳазиллашиб юрадиган туркман йигитга.\n– Эшитаман, ўртоқ сержант.\n– Сени хизматинг тугашига қанча қолди?\n– Ўртоқ сержант, баракаси ўчмасин деб санамаяпман.\nҲамма кулиб юборди. Взводда жонланиш пайдо бўлди.\nКайфиятни йўқотмаслик учун давом этдим.\n– Армиядан қайтганингдан кейин биринчи ўринда нима иш билан шуғулланасан?\n– Овқат ейман, ухлайман. Тураман ва яна овқат ейман, яна ухлайман.\n– Нима, Гиннеснинг рекордлар китобига дунёдаги энг «мечкай» одам деган ном билан кирмоқчимисан? – кулди, украиналик Василий деган йигит.\nУнинг кулгусига ҳамма қўшилди. Ҳазул-ҳузул гаплар бошланди. Уларни гапга солиб қўйиб атрофни кузатганча хаёлга берилдим. Ўзбекистонни, онажонимни соғиндим. Ака-ука, қариндошларим бир-бир кўз ўнгимдан ўтишди. Айниқса, Афғонистонда эмас, балким Польшанинг Познан шаҳрида, деб ўйлайдиган онамга ачиниб кетдим. Чунки, хавотирга солмаслик учун биринчи мактубимда Афғонистонда эканлигимни яшириб, хизматни Польшада бошладим, деб ёзгандим. Мана ҳозир бу ерларга келганимга саккиз ойдан ўтганига қарамай уйдагиларим урушда юрганимдан бехабар.\nАфғонгача беш ой Туркманистоннинг Ашхобод шаҳрида хизмат қилгандим. Акам келиб кўриб кетганди. Менга сержант унвони беришди. Орадан бир ҳафта ўтгач бошқа шаҳардаги қисмларга жўнашимиз маълум бўлди. «Хизматни қолганини қаерда давом эттирамиз?» – деган саволимизга қисм командиримиз:\n– Омадларинг бор экан. Россиянинг Калининград шаҳрига борасизлар. Қисмларинг ажо-йиб жойда жойлашган. Бир томони ўрмон, иккинчи томони бир-биридан гўзал қизлар тўлиб-тошган рус қишлоғи. Ҳар куни ўйин-кулгу. Шаҳар бир қадам. Умуман олганда, хизмат қилгани эмас, дам олгани кетаяпсизлар, – деб кўнглимизни қувончга тўлдирди.\nЎша куни кечга томон тайёргарлик кўриб туришимиз топширилди. Кечки овқат ҳам ҳар кунгидан тўкинроқ ташкил қилинди. «Тинчликми? Нима сабабдан бунчалик ҳаракат?» – деган саволимизга «Узоқ вақт учасизлар. Шунинг учун яхшилаб овқатланиб олинглар», деб жавоб беришди. Хурсандчилик билан кечки овқатдан келсак ҳаммамизга солдат сумкаларини топширишди. Сумкада энг керакли нарсалар билан консерваланган бир неча хил овқат, бир буханкадан нон бор эди. Ўша вақтда бунга эътибор ҳам бермадим. Чунки, ҳамма шерикларим қатори фикри хаёлим Россия ўрмонларида эди. Тунги соат 02:00ларда машиналарга ўтиришга буйруқ бўлди. Қизиқувчанроқ солдатларни берган «Нима учун ярим тунда жўнаяпмиз?» – саволига «У томонларга кундузги рейс йўқ» – деган жавоб олдик.\nАэропортга келиб, ТУ-154 самолётига ўтирар эканмиз, биздан ташқари яқиндагина хизматга келган 150 нафарга яқин бошқа солдатлар ҳам борлигини кўрдим. Ҳамма хурсанд, гитаралар чалинган, қўшиқлар куйланган. Самолёт осмонга кўтарилиб маълум бир вақт парвоз қилганидан сўнг салон бўйлаб қиз боланинг чиройли овози таралди:\n«– Ҳурматли ҳарбийлар. Самолётимизга хуш келибсизлар! Маршрутимиз Ашхабод-Афғонистон. Учиш вақти 1 соату 55 минут. Кема командири ва экипаж сизларга кўнгилли парвоз тилайди!».\nСамолёт салонига шу даражада сукунат чўкдики, ҳозиргача баданларим жимирлаб кетади. Гўёки ўлимга маҳкум қилинган инсонни жаллод олдига олиб борилаётган вазиятга ўхшади. Биз ёш болалардек алданган эдик. Лекин бунга кўнишга ҳам мажбур эдик…».\nЯратгандан тилаймизки, Афғонистондан омон қайтган байналмилалчи жангчиларнинг умрлари узоқ бўлсин. Шаҳидларнинг охиратлари обод бўлсин!\nвилоят тарихи ва маданияти давлат музейи сектор мудири.


Сафари-боғида йўлбарс томонидан ўлдирилган аёл видеога туширилди (Видео)\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сафари-боғида йўлбарс томонидан ўлдирилган аёл видеога туширилди (Видео)\t10:34, 25 июль 2016\tХитойнинг сафари-боғида йўл ҳаракати қоидаларини бузиб, машинадан тушган аёл йўлбарс томонидан ўлдирилди. Ҳодиса Бадалин боғида содир бўлди. Воқеа жойига етиб келган боғ ходимлари аёлга ёрдам бера олишмади.\nХитойнинг CCTV канали кузатув камерасига суратга олинган мазкур воқеани эфирда намойиш қилди. Кадрда оқ автомобилдан тушган аёл ҳайдовчининг олдига бошқа томондан келгани акс этган. Шу вақтда унга ўрмон ичидан чиқиб келган йўлбарс ҳамла қилган. Ҳайдовчи уларнинг ортидан бориб, аёлга ёрдам бермоқчи бўлган. Бир неча сония ичида сафари-боғи ходимларининг етиб келиши ҳам аёлга ёрдам бера олмади.


Истанбул-Тошкент рейси билан келган тожикистонликлар қидирилмоқда - 19.03.2020, Sputnik Ўзбекистон\n15 март куни Истанбул - Тошкент йўналишидаги рейс билан келган Ўзбекистон фуқаросида коронавирус инфекцияси аниқланган эди. 4 нафар тожикистонлик у билан... 19.03.2020, Sputnik Ўзбекистон\n14:05 19.03.2020 (янгиланди: 14:07 19.03.2020)\n15 март куни Истанбул - Тошкент йўналишидаги рейс билан келган Ўзбекистон фуқаросида коронавирус инфекцияси аниқланган эди. 4 нафар тожикистонлик у билан мулоқот қилган бўлиши мумкинлиги сабаб қидирилмоқда.\nТОШКЕНТ, 19 мар — Sputnik. Тожикистонда Истанбулдан Тошкентда учиб келган мамлакат фуқаролари қидирилмоқда. Улар ушбу самолётда келган ва кейинчалик коронавирус инфекцияси аниқланган ўзбекистонлик билан мулоқот қилган бўлиши мумкинлиги айтилмоқда.\nЎзбекистонда коронавирус инфекцияси аниқланган беморлар сони 23 нафарга етди\n19 Март 2020, 10:22\nSputnik Тожикистон нашри хабарига кўра, бу ҳақда Тожикистон бош прокурори Юсуф Раҳмон республика парламентининг юқори палатаси мажлисида маълум қилган.\nБош прокурорнинг сўзларига кўра, 15 март куни 10 нафар Тожикистон фуқароси Истанбул-Тошкент рейси билан келган. Улардан 6 нафарининг шахси аниқланган ва карантинга олинган.\nҲозирда қолган 4 нафар фуқарони қидириш ишлари олиб борилмоқда.\nЭслатиб ўтамиз, шу йилнинг 15 март куни Истанбул - Тошкент йўналишидаги рейс билан келган Ўзбекистон фуқаросида коронавирус инфекцияси аниқланган эди. Ҳозирда Ўзбекистонда янги коронавирусни юқтириб олганлар сони 23 тага етган. Мамлакатда инфекция тарқалиб кетишининг олдини олиш мақсадида турли чоралар кўрилмоқда. Бунга барча воситалар жалб қилинган.


Ўзбекистон Республикаси Ҳисоб палатаси 2017 йилги ҳисоботини Олий Мажлиси Қонунчилик палатасига тақдим қилди.\nЎзбекистон Республикаси Ҳисоб палатаси 2 ...\nЎзбекистон Республикаси Ҳисоб палатасининг 2017 йилги ҳисоботи.\nЖорий йилнинг 18 май куни Ўзбекистон Республикаси Олий Мажлиси Қонунчилик палатасида Ҳисоб палатаси 2017 йилги ҳисоботини тақдим қилди.\nЎзбекистон Республикаси Ҳисоб палатаси мамлакатимизнинг энг олий ташқи аудит ва молиявий назорат органи ҳисобланиб, Олий Мажлис палаталарига ҳисобдордир. Шу боис ҳисобот дастлаб сиёсий партиялар фракциялари ва депутатлар гуруҳлари томонидан кўриб чиқилди.\nҲисоб палатасининг 2017 йилдаги фаолияти мамлакатимиз Президентининг Фармон ва қарорлари, жумладан, “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги Фармони ва бошқа ҳужжатлари асосида ташкиллаштирилди.\nШу билан бирга, Давлат бюджети шаклланиши ва даромадларини кўпайтириш захираларини аниқлаш ва сафарбар қилиш, Ўзбекистон Республикаси Президенти қарор ва топшириқларининг, шу жумладан, ҳудудларга амалга оширилган ташриф давомида берилган топшириқларнинг ижросини таъминлашга қаратилган.\nҲисоб палатасининг ўтган йилги фаолиятида Давлат бюджети лойиҳаси параметрлари шакллантирилиши ва уларнинг ижтимоий-иқтисодий ривожлантиришнинг устувор йўналишларига мувофиқлигини тизимли таҳлил қилиш, қабул қилинаётган давлат ва ҳудудий дастурларнинг молиялаштириш манбалари билан таъминланганлигининг ташқи аудитини амалга оширишга алоҳида эътибор қаратилган.\nЖумладан, Ўзбекистон Республикасининг 2018 йилги Давлат бюджети ва давлат мақсадли жамғармалари бюджетлари, шунингдек, солиқ ва бюджет сиёсатининг асосий йўналишлари лойиҳасини такомиллаштириш бўйича 32 таклиф билдирилди. Давлат бюджети даромадлари прогнози лойиҳаси Ҳисоб палатасининг 10 та таклифи асосида қайта кўриб чиқилиб, 1,4 триллион сўмга қайта ҳисоб-китоб қилинишига эришилди.\nҲисоб палатаси томонидан ҳисобот йилида қарийб 70 та таҳлилий ўрганиш ва назорат тадбирлари ўтказилиб, шунинг 49 таси бевосита жойларга (вилоят, шаҳар ва туманлар) чиққан ҳолда, 20 таси вазирлик ва идораларда амалга оширилди.\nМаҳаллий бюджетларга қўшимча даромад манбаларини аниқлаш натижасида бюджетга қарийб 120 миллиард сўм қўшимча даромад манбалари аниқланди. Жумладан, Самарқанд вилоятида 27 миллиард сўм, Тошкент вилоятида 21,4 миллиард сўм, Наманган вилоятида 6,3 миллиард сўм ҳамда Тошкент шаҳрининг Олмазор туманида 30,4 миллиард сўм, Бектемир туманида 19,4 миллиард сўм ва Сергели туманида 13,3 миллиард сўм қўшимча даромадлар аниқланган.\nБу борадаги ишлар 2018 йилда ҳам давом эттирилиб, Сурхондарё вилоятида 350 млрд.сўм, Қашқадарёда 500 млрд.сўм, Бухорода 450 млрд. сўм, Навоийда\n270 млрд.сўм Самарқандда 400 млрд.сўм, Жиззах ва Сирдарё вилоятларида 150 млрд.сўмдан қўшимча манба аниқланди.\nЖорий йилнинг 1-чораги натижалари бўйича маҳаллий бюджетларда қўшимча 1,2 трлн.сўм маблағ шаклланган бўлиб, ушбу маблағлар бюджет параметрларида кўзда тутилмаган ҳудудларни ижтимоий – иқтисодий ривожлантириш тадбирларини молиялаштиришга йўналтирилиши мумкин.\nШу ўринда, давлат бюджети даромадлари тўлиқлигини таъминлаш ва қўшимча заҳираларни аниқлаш йўналишида бир қатор давлат идораларида ўрганишлар ўтказилди.\nЖумладан, Давергеодезкадастр қўмитаси ўтказилган ўрганиш натижасида кўчмас мулк ва ер майдонлари ҳисоби тўлиқ ва тўғри юритилмаганлиги оқибатида бюджетга йиллик 146 млрд.сўм тушмаётганлиги аниқланди.\nМасалан, Зангиота туманида Қизғалдоқ қишлоқ фуқаролар йиғини ҳудудидан уй-жой қуриш учун ажратилган 308 та ер участкасидан 214 таси туман кадастр бўлимида рўйхатга олинмаган.\nҚишлоқ хўжалигида фойдаланиладиган ер майдонлари бўйича ер эгаларининг ҳисоби тўлиқ юритилмаганлиги оқибатида ягона ер солиғи бўйича йўқотиш 26,0 млрд.сўмни ташкил этган.\nҲисоб палатаси томонидан аниқланган камчиликларнинг бугунги кунгача бартараф этилганлари бўйича давлат бюджетига 31,0 млрд.сўм қўшимча маблағ жалб этилиши таъминланди.\nҲисоб палатасининг 2018 йилдаги фаолияти биринчи навбатда Ўзбекистон Республикаси Президенти Ш.М.Мирзиёевнинг 2017 йил 22 декабрдаги Ўзбекистон Республикаси Олий Мажлисига Мурожаатномаси, Ўзбекистон Республикаси Президентининг 2017 йил 10 августдаги “Ўзбекистон Республикаси Ҳисоб палатаси фаолиятини тубдан такомиллаштириш тўғрисида”ги ПФ-5147-сонли Фармонига мувофиқ:\nБиринчидан, Давлат бюджети параметрлари шакллантирилиши ва ижросини тизимли таҳлил қилишга, бюджет тизими бюджетларига маблағлар тушумининг тўлиқлигини ўрганиш ва назорат қилишга;\nИккинчидан, Бюджет тизими бюджетлари ҳисобидан амалга оширилаётган харажатларнинг самарадорлиги ва қонунийлигини аудитдан ўтказишга;\nУчинчидан, Ўзбекистон Республикаси Президентининг Фармон, Қарор ҳамда Фармойишларидаги топшириқлар ижросини назорат қилишга;\nТўртинчидан, пул-кредит ва валюта сиёсати, давлат активлари ва мажбуриятларининг ҳолатини ташқи аудитдан ўтказишга;\nБешинчидан, Ўзбекистон Республикаси Президентининг ҳудудларга ташрифи бўйича йиғилиш баёнларидаги топшириқлари ижросини Вазирлар Махкамаси билан биргаликда назорат қилишга ва топшириқлар ижросида мавжуд муаммоли масалаларни ҳал этишда амалий ёрдам беришга;\nОлтинчидан, ҳудудларни ижтимоий-иқтисодий ривожлантириш бўйича 4 та сектор раҳбарлари фаолияти самарадорлигини назорат қилиш ва уларга амалий ёрдам беришга;\nЕттинчидан, Ўзбекистон Республикаси Президенти томонидан берилган алоҳида топшириқлари бўйича назорат ва таҳлилий тадбирлари ўтказишга қаратилади.\nБундан ташқари, “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури доирасида “Ўзбекистон Республикаси Ҳисоб палатаси тўғрисидаги” Қонун лойиҳаси ишлаб чиқилмоқда.\nМазкур қонун лойиҳасида Ҳисоб палатаси фаолиятини янада такомиллаштириш ва ҳалқаро андозаларга мослаштиришни кўзда тутувчи нормалар кўзда тутилмоқда.\nБарча сиёсий партиялар фракциялари ва Ўзбекистон экологик ҳаракати депутатлар гуруҳи томонидан Ўзбекистон Республикаси Ҳисоб палатасининг 2017 йилги ҳисоботи маъқулланди. Олий Мажлис Қонунчилик палатаси билдирилган фикр-мулоҳазаларни инобатга олган ҳолда, Ўзбекистон Республикаси Ҳисоб палатасининг 2017 йилги ҳисоботини тасдиқлади ва тегишли қарор қабул қилди.


Ўзбекистон – Хитой: / ADOLAT ижтимоий-сиесий газетаси\nИслом Каримов ва Си Цзиньпин мунтазам учрашиб, мамлакатларимиз ўртасидаги алоқаларни мустаҳкамлаш ва янада кенгайтириш борасида фикр алмашиб келмоқда. ХХР Раиси 2013 йил сентябрь ойида Ўзбекистонга давлат ташрифи билан келган. Президентимиз 2014 йил август ойида давлат ташрифи билан Хитойда бўлди. Ислом Каримов ва Си Цзиньпин 2015 йил сентябрда Иккинчи жаҳон урушида қозонилган ўалабанинг 70 йиллигига бағишлаб Пекинда ўтган тадбирлар доирасида ҳам учрашдилар.\nЎзаро ҳамкорликда қатор йирик инвестициявий лойиҳалар амалга оширилмоқда. 2013 йилда ташкил этилган Ўзбекистон – Хитой юқори технологиялар саноат парки – “Жиззах” махсус индустриал зонаси бунинг ёрқин намунасидир. Сирдарё вилоятида филиали бўлган ушбу индустриал зонада мобиль телефонлар, тикув машиналари, қурилиш материаллари, қуёш коллекторлари ва бошқа харидоргир маҳсулотлар ишлаб чиқарилмоқда. Хитойнинг “ПолиТекноложи” компанияси билан ҳамкорликда Ангренда автомобиль ва қишлоқ хўжалиги техникаси учун шиналар ҳамда конвейер лентаси ишлаб чиқариш йўлга қўйилмоқда.\nМамлакатларимиз ўртасида маданият, фан, таълим, туризм соҳаларидаги ҳамкорлик ҳам изчил ривожланмоқда. “Ўзбекистон – Хитой” ҳамда “Хитой Халқ Республикаси – Марказий Осиё мамлакатлари” дўстлик жамиятлари бу борадаги алоқаларни мустаҳкамлашда муҳим омил бўлмоқда.\nМамлакатларимизда ўзаро маданий мулоқотни мустаҳкамлашга қаратилган кино кунлари, бадиий кўргазмалар, фестиваллар ўтказилмоқда. Хитойлик санъаткорлар “Шарқ тароналари” халқаро мусиқа фестивалида мунтазам қатнашиб келмоқда. 2015 йилги фестивалда бош соврин – Гран-прини Хитойнинг “Jiangsu Women’s Orchestra” гуруҳи қўлга киритди.


Псаки Толибонга қарши санкциялар жорий этиш эҳтимоли ҳақида фикр билдирди\n01 Sentabr 12:20 / Published in Жаҳон\nПсаки Толибонга қарши санкциялар ҳақидаги саволга жавоб берди\nАҚШ томонидан толибларга қарши санкциялар жорий этилиши фақат уларнинг ҳаракатларига боғлиқ бўлади.\nБу ҳақда Джен Псаки журналистларга айтиб берди. Унинг таъкидлашича, қарор қабул қилишда бир қанча омиллар ҳисобга олинади.\nАҚШнинг «Толибон» радикал ҳаракатига (бир қатор мамлакатларда тақиқланган ташкилот) қарши санкциялар масаласида кейинги ҳаракатлари толибларнинг хатти-ҳаракатларига боғлиқ бўлади. Бу ҳақда сешанба куни журналистлар учун навбатдаги брифингда Оқ уй матбуот котиби Джен Псаки маълум қилди.\n«Бу уларнинг хулқ-атворига боғлиқ бўлади. Менимча, [АҚШ Президенти Джо Байден], биз ҳам, бошқа дунё сингари, Толибон нима қилаётганини кузатамиз», — деди у. .\n«Бу, албатта, Америка фуқароларининг мамлакатни тарк этишига рухсат бериш, афғонлар ва бизнинг шерикларимизнинг мамлакатни тарк этишига рухсат бериш ҳақида. Шунингдек, улар инсон ҳуқуқлари нуқтаи назаридан аёлларга қандай муносабатда бўлишлари ҳақида. Бир қатор омиллар мавжуддир», — деб тушунтирди Псаки.\nЯнги ҳукуматни тан олиш масаласи\nАҚШ маъмурияти радикал Толибон вакилларини Афғонистоннинг янги раҳбарлари сифатида тан олиш имконияти масаласини шошилинч ҳал этишни талаб қиладиган деб ҳисобламайди.\nУнга АҚШ президенти Джо Байден Толибон (бир қатор мамлакатларда тақиқланган ташкилот) ҳокимиятини тан олиш ва улар билан дипломатик муносабатлар ўрнатиш ҳақида қандай фикрда эканлиги сўралди. «Бошқа ҳар қандай вазиятда бўлгани каби, бу ҳам (Толибонни тан олиш) маълум шартларга бўйсунади. Лекин [Америка] ҳукумати ва халқаро ҳамжамият учун [толибларни тан олишга] шошилмаймиз», деб жавоб берди Псаки.\nҚўшма Штатлар тинч аҳолини Кобулдан эвакуация қилишни ва Афғонистондаги бутун ҳарбий миссиясини 30 августда якунлади. 14 апрел куни АҚШ президенти Джо Байден 2001 йил октябр ойида бошланган ва Америка тарихидаги энг узун хорижий ҳарбий кампанияга айланган бу мамлакатдаги операцияни тугатиш тўғрисидаги қарорини эълон қилди. Шундан сўнг, Толибон (бир қатор мамлакатларда тақиқланган ташкилот) тарафдорлари ҳужум тезлигини сезиларли даражада оширди ва 15 август куни жангсиз Кобул устидан тўлиқ назорат ўрнатилди.\nTagged under: АҚШ, Псаки, САНКЦИЯЛАР, толиблар, толибон


Футзал: Олий лига бахсларига қуръа ташланди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Футзал: Олий лига бахсларига қуръа ташланди\t12:25, 11 ноябрь 2016\tКеча ЎФФ анжуманлар залида футзал бўйича 2016-2017 йилги мавсумга қуръа ташлаш маросими бўлиб ўтди. Бу ҳақда Ўзбекистон футзал уюшмаси хабар бермоқда.\nБу йилги баҳсларда 11 жамоа чемпионлик учун кураш олиб боради. Ҳар бир турнинг ҳар бир кунида биттадан жамоа дам олади. Ушбу мусобақада Аҳаджон Юсупов “Локомотив” жамоаси ҳам иштирок этади.\nҚуръага кўра, 1-турда қуйидаги учрашувлар ўтказилади.\nОлий лига. 1-босқич, 1-тур\n"Олмалиқ" - "Нафис"\n"Дўстлик-AIN" - "Максам-Чирчиқ"\n"Когон" - "Ардус"\n"Турон-С" дам олади.\n"Нафис" - "Металлург"\n"Максам-Чирчиқ" - "Пахтакор"\n"Локомотив" - "Дўстлик-AIN"\n"Турон-С" - "Когон"\n"Ардус" - "Олмалиқ"\n"Бунёдкор" дам олади.\n"Бунёдкор" - "Максам-Чирчиқ"\n"Олмалиқ" - "Турон-С"\n"Металлург" - "Ардус"\n"Дўстлик-AIN" - "Нафис"\n"Когон" дам олади.\n"Нафис" - "Пахтакор"\n"Когон" - "Олмалиқ"\n"Турон-С" - "Металлург"\n"Максам-Чирчиқ" дам олади.\n"Пахтакор" - "Ардус"\n"Дўстлик-AIN" - "Турон-С"\n"Бунёдкор" - "Нафис"\n"Максам-Чирчиқ" - "Локомотив"\n"Металлург" - "Когон"\n"Олмалиқ" дам олади.\nБиринчи турнинг барча ўйинлари "Ўзбекистон" спорт мажмуасида бўлиб ўтади. Эслатиб ўтамиз, мамлакатимизнинг амалдаги чемпиони "Олмалиқ" жамоаси ҳисобланади.


Кимошди савдосида 400дан ортиқ лот сотилди. Масалан, Рейганнинг бир жуфт ковбой этиги 199,5 минг долларга сотилди, дастлаб у 20 минг долларга баҳоланганди.\nҚаламда чизмалар туширилган ва Рональд Рейган имзоси бўлган саҳифа 100 минг долларга қўлга киритилди. Собиқ президент имзоси туширилган Берлин девори бўлаги эса 277,5 минг долларга сотилди.\nРейганнинг турмуш ўртоғига тегишли бўлган АҚШ байроғи тасвири туширилган Bulgari узуги 319,5 минг долларга харид қилинди. Бир жуфт кумуш қадаҳ (Буюк Британиянинг собиқ бош вазири Маргарет Тэтчернинг совғаси) эса кимошди савдосида 52 минг долларга сотилди.\n1996 йилда Sotheby's кимошди савдоси уйи АҚШнинг собиқ биринчи рақамли хоними Жаклин Кеннеди Онасиснинг буюмларини сотувга қўйганди. Лотлар 6 мингдан ортиқ бўлган. Бу сотувлар 34 миллион доллар келтирганди, бошланғич прогноз эса 4,6 миллион доллар бўлган.\nЖаҳон етакчилари хипстерлар бўлганида, қандай кўринишда бўларди (фото)\n12:25 / 13.11.2017\n19:49 / 09.09.2017


Компьютер билан ишлаганда кўзларни қандай асраш мумкин? - Darakchi\nСАЛОМАТЛИК 12.11.2013, 10:46\nАгар тез-тез ва узоқ вақт компьютерда ишласангиз, кўриш қобилиятингиз ёмонлашиши мумкин. Техас университети олимлари кўзларга мунтазам равишда ҳордиқ беришни ва «20-20-20-20» номини олган усулни қўллашни тавсия этади.\nУ жуда оддий – ҳар 20 дақиқада кўзларни экрандан олиб, 20 сония давомида компьютердан 20 фут (6 метрга яқин) масофада турган предметларга қараш керак. Бу пайда кўзларни камида 20 марта юмиб-очиш ҳам лозим бўлади.\nАҚШлик мутахассисларнинг фикрича, ана шундай оддий, аммо самарали ҳаракатлар кўзлар қуриши ва чарчаши, шунингдек бош ва бўйин оғриқларидан қочиш имконини беради. Кондиционерли хонада ишловчи одамлар ушбу қурилмага алоҳида эътибор қаратишлари лозим, чунки у ҳавони қуритиб юборади, бу эса кўзларда қуриш ва ачишиш ҳиссини келтириб чиқаради.\nОлимлар ўзлари ишлаб чиққан усулнинг самарали эканига шубҳа қилмаяпти ва уни нафақат шахсий компьютер фойдаланувчиларига, балки ўзининг кўриш қобилиятини асрашни хоҳлаган барча кишиларга тавсия этади.


Комил Алламжонов расмий баёнот билан чиқди. Ижтимоий тармоқлардаги ҳақоратли изоҳлар учун жавобгарлик борлиги эслатилди\nЎзбекистон 09:47 / 14.08.2019 39976\nАхборот ва оммавий коммуникациялар агентлиги директори Комил Алламжонов Instagram'даги саҳифасида расмий баёнот билан чиқди.\nБу уларни оммалашишига, халқ орасида ҳурмат қозонган ҳолда амалда тўртинчи ҳокимият даражасига секин аста бўлса-да, кўтарилишига олиб келмоқда. Бунга ҳаммамиз гувоҳ бўлиб турибмиз. Тан олиб айтиш керакки, бугун ҳар бир смартфон эгаси эрта тонгданоқ уйғониши билан телефони орқали биринчи бўлиб ижтимоий тармоқларга киради ёки янгиликларни ўқийди. Ва шу тариқа ҳар биримиз электрон ахборот майдонининг таъсирига тушиб бормоқдамиз. Кимлардир бу майдонда иштирокчи, кимлардир унинг қурбони, кимлардир эса кузатувчи. Мобил телефонидан фойдаланувчилар сонининг 20 миллиондан ортиб бораётганини инобатга олсак, ахборот сиёсати соҳасидаги масъул давлат органи бўлган бизнинг агентлигимиз бу масалага бефарқ бўла олмайди ва уни ўз ҳолига ҳам ташлаб қўя олмайди. Гап бизнинг давлатчилигимиз, халқимизнинг тинчлиги, хотиржамлиги ва, қолаверса, давлатимиз равнақи ҳақида бормоқда”, - дейилади баёнотда.\n“Лекин, минг афсуски, улар орасида охирги пайтда ҳақоратли сўзлар, туҳматли гаплар, сўкинишлар, обрўсизлантирувчи фикрлар кескин кўпайиб бормоқда. Бундай изоҳлар, ўз навбатида, ҳар бир фуқарога салбий таъсир кўрсатиб, ёлғон маълумотлар шаклланиши, одамларимиз орасида турли миш-мишлар пайдо бўлишига олиб келмоқда. Энг ёмони буларнинг аксарияти бир гуруҳ троллар ёки фейк, яъни, сохта аккаунтлар томонидан уюштирилмоқда. Буларнинг ортида нима мақсад ётгани, бу гуруҳлар кимга қарашли экани катта савол туғдиради.\nМинг афсуски, ушбу муаммо нафақат Ўзбекистон балки бутун дунё мамлакатларининг бош оғриғига айланган. Сизга яхши маълумки, турли оммавий тартибсизликларнинг барчаси ушбу ресурслар ёрдамида амалга оширилади. Яқин қўшни давлатлар, умуман дунё ҳамжамияти ҳам ушбу муаммо билан қаттиқ курашиб келмоқда”, - дейилган баёнотда.\nҲурматли ҳамкасблар, барчангизни юртимизда сўз ва фикр эркинлиги, қонун устуворлигини таъминлаш учун ахборот соҳасида бўлаётган турли носоғлом жараёнларга қарши бирлашиб ҳаракат қилишга чақирамиз”, - дея якунланади баёнот.


“Берлин-Оққўрғон” – Мусоқовнинг ўзига хос “дастхат”и фото 23-12-2018, 00:09 | Zamin.uz\n00:09 / 23.12.2018\n“Берлин-Оққўрғон” – Мусоқовнинг ўзига хос “дастхат”и (фото)\nМақолада муаллиф Зулфиқор Мусоқовнинг "Берлин-Оққўрғон" фильми ҳақидаги мулоҳазаларини билдиради.\nБаъзи киноларни бир марта ҳам охиригача кўра олмайсан, сабринг етмайди. Баъзи киноларни бир марта кўриш билан кифояланмайсан, чунки уларни ҳазм қилиш қийин кечади. “Берлин-Оққўрғон” фильмида шу нарсани бошдан кечирдим. Аслида ҳаммаси осон кўринади, лекин уқиб олиш қийин кечади.\nМусоқовнинг аввалги фильмлари бунчалик мураккаб ишланмаган. “Берлин-Оққўрғон” фильми кенг қамровли ва пишиқ ижод қилинган. Фильм бошидаги “Хотира қуроқ кўрпачага ўхшайди” жумласи киноасарнинг мақсад-муддаосини англатгандек туюлса-да, фильмни хотиралардан иборат яхлит асар, дейиш бироз нотўғри. Ҳар бир фильм, агар у бадиий ва ғоявий жиҳатдан баркамоллик даъво қилса, ундаги замон ҳамда макон иккинчи ўринда бўлиб қолаверади. Палеозой эрасидаги воқеа бўладими, келажакнинг қайсидир асрию космоснинг нечанчидир қаватида бўлса ҳам, у бор-йўғи моҳиятга хизматкор, холос.\nМен Мусоқовнинг ушбу фильмини хотиралардан иборат ва уруш ҳақидаги кинокартина, демаган бўлардим. Фильм ғояси умумбашарий, шу жиҳат “Берлин-Оққўрғон”нинг хориж томошабинига ҳам манзур бўлишига ишонаман. У ерда фақат ўзбек ёки яҳудий, немис ёки рус миллатининг эмас, умуман, Ер фуқароларининг биографиясидаги қора доғлари, ўхшаш қисматлари ифодаланган. Хулосани охирида айтаман, фильмга қайтамиз.\n“Берлинда ўт ёқилса, Оққўрғонда тутуни”\nУруш келтирган фалокатлар бутун инсониятни қийнайди. Фильм сюжети 3 давр: урушдан олдин, уруш ва урушдан кейинги воқеалар асосига қурилган. Кино аввалида томошабин нима бўлаётганини илғашга қийналади. Чунки кадр тез алмашади, бир қарасангиз, Оққўрғон, кейин Берлин, орада Тел-Авив кўрсатилади. Бирдан уруш саҳнаси пайдо бўлади. Нима бўлаётганини англашга улгурмасдан кадрлар яна тезликда алмашаверади. Фильмда сюжет линиялари кўплигини ҳисобга олсак, ягона ўқ томир сезилмайди. Бир ўринда ўрмондаги Қўзивой Шодиевнинг нигоҳлари акс эттирилган кадр Қўзивой бобонинг ажин босган юзига, ўйчан нигоҳларига уланади. Шу ерда режиссёр ўқ томирга ишора қилади.\nУрушдан аввалги Берлин. Қўшни бўлиб яшайдиган немис ва яҳудий оилаларининг эшиги тагига ҳар куни икки идишда сут қўйиб кетишади. Иккови икки хил. Орадан бироз вақт ўтгач, кўрсатилган кадрда эса идиш кўтариб келган одам фақат немисларнинг эшиги тагига идишни қўяди ва свастика (фашизм эмблемаси) туширилган байроқни пастга туширади, яҳудийларга эса идишни қўймай, ортига қайтади. Ўртадаги деворда эса Гитлернинг портрети осилган бўлади. Бу кадр немисларнинг олий ирқ даъвоси ва яҳудийлар қирғини бошланганига ишора эди.\nФильмнинг умумий фонида яҳудий ва немислар оиласининг қўшничилиги, Оққўрғондаги Сталин колхозидаги воқеалар, Марям Ёқубова ва Мейерхолд театридаги воқеалар изма-из кўрсатиб борилади. Воқеалар силсиласи бугун ва ўтмиш билан параллел ва даражама-даража очилади. Немис офицери Клауснинг болалигию кексалиги, ўзбек йигити Қўзивойнинг ўсмирлигию қарилик вақтигача. Асосий икки қаҳрамон шулар. Чунки икки атмосферадаги воқеалар шу қаҳрамонлар билан бевосита боғлиқ.\nМейерхолд театри ва Марям Ёқубова билан боғлиқ учинчи воқеалар оқими эса Мейерхолд билан Зинаида Райхнинг ўлими, Марямнинг Нодира Норбоева (Нигора Каримбоева)нинг хатини Сталинга етказиши билан якунланади. Воқеликнинг уч томонлама ривожи учун рус миллатига мансуб оиланинг ҳаётини қўшган маъқулроқ эди, назаримда. Қўшиқда (“Марғилонда ўт ёқсам, Фарғонада тутуни”) айтилганидек, Берлиндан ибтидо олган уруш олови Москвадан бу ёғига ўтмаса-да, унинг тутуни Оққўрғонгача келган эди.\n“Ленин ўлган, Сталин эса тирик...”\nМусоқовнинг фильмларидаги ғаройиб топилмалар, шубҳасиз, унинг содда, бироз довдир қаҳрамонлари ва уларнинг гап-сўзлари билан боғлиқ. Киношунослар фильм томошабин ёдида қолиши учун янгича ва бой сюжетга эга бўлиши ёки қаҳрамонлар тилида “учқур иборалар” бўлиши керак, дейишади. Масалан, “Ҳамма рақсга тушсин!” деган жумла “Иван Васильевич ўз касбини ўзгартиради” фильмининг "паспорти"га ўхшайди. Шу жумлани айтганимизда, Иван Васильевич ёдимизга тушаверади.\nМусоқовнинг фильмларида ҳам халқ ўзиники қилган жумлалар кўп. “Осмондаги болалар”, “Кичкина табиб” каби фильмларни эсланг. “Берлин-Оққўрғон” фильми қаҳрамонлари, Қўзивой, унинг онаси (Раъно Шодиева), Саттор тоға, Гулшода – ўзига хос характер эгалари. Ҳар бир гапида бир қизиқ ибора бор. Милиционер Соқибоев (Фатхулла Масудов) халқ душманининг оиласини Сталин колхозига олиб келиб, қишлоқ фаолларига тушунтириш беради, уларга қўйилган тақиқларни айтади, шунда Қўзивой “уларга сув ичиш, нафас олиш мумкинми?” деб сўрайди. Соқибоев "қоғозда булар ёзилмаган" деб жавоб беради, Қўзивой “уларни қабристонга олиб бориш керак” дейди. Бу гаплардан режиссёр оддий одамларнинг соддалиги билан бирга ўша давр муҳитини, амалдорлар қиёфасини очишда фойдаланган. Шунингдек, уларда давр ва амалдорларга қаратилган заҳарханда киноя ётибди.\nЯна бир лавҳада Сталин колхозига театр келиши кўрсатилади. Шунда Сталин ва Ленин образини ижро этадиган актёрлар (Бобур Йўлдошев ва Фарҳод Абдуллаев) тортишиб қолади. Баҳс Ленин ролини ўйнайдиган актёрнинг “Нега менинг сўзим кўп бўла туриб, Сталиндан кам ойлик оламан?” дея театр раҳбарига берган саволидан кейин якунланади. Нима дейишни билмаган театр раҳбари мантиқий жавоб топа олади: “Ленин ўлган, Сталин эса тирик”.\nКим қандай талқин қилади, билмадим, Мусоқов бу сарказмни ўз ўрнида киритибди. Бу – ҳамма замонлар сиёсати учун аксиома.\n“Сиз худодан ҳам баландсиз, чунки сиз фюрерсиз!”\nФильм давомида оддий фуқаролар билан бирга давр ўзанининг бурилишига сабабчи бўлган тарихий шахсларнинг ҳаракатлари ҳам контраст ҳолда ривожланиб боради. Гарчи Сталин ва Гитлер асосий фигура бўлса-да, уларнинг қанотидаги шахслар ҳам давр фожиасини яратишда "чолғучилик" қилишган. Масалан, Сталиннинг котиби Поскребишев образи, гарчи тарихий ҳақиқат бўлса-да, умумлашма эпизод. У макон ва замон танламайдиган одам. Унинг иш тартибига эътибор беринг: ўзи учун қизиқ деб ҳисоблайдиган хатларга қизил белги, қизиқарли бўлмаганларига яшил, оддий аҳолидан келган хат ва мурожаатларга сариқ, олий жазо ҳақидаги хатларга эса кўк белги қўяди. Шу йўл орқали у хат ва шикоятларни саралайди, Сталинга бу мурожаатларни етказишда ўз танловидан фойдаланади. Бу фақат Поскребишевнинг услуби эмас, режиссёр бежиз ушбу эпизоддан фойдаланмаган.\nШунингдек, Сталин атрофида Ташқи ишлар вазири Литвинов эпизоди ҳам киритилган. Мусоқов кадр орти овоз орқали тарихий шахсларни томошабинга таништиради, уларнинг қисқача биографиясини ҳам келтиради. Гарчи шу ўринларда ҳужжатли фильм элементлари кўзга ташланса-да, бу фильмнинг бадииятига зарар келтирмаган.\nГитлер атрофидаги одамлар – Гесс, Геббелс, Гиммлерларнинг ҳам тарихий воқеликнинг пишиб етилишидаги улуши кўрсатилади. Гитлер ва унинг сафдошлари характери тўртовлоннинг суҳбатида акс этган. Геснинг “Советлар учун Сталин – худо” деган гапига “Демак, мен худо эмас эканман-да...” дея ўпкалаган Гитлерни Гес “Сиз худодан ҳам баландсиз, сиз фюрерсиз” дейиши ҳар икки шахснинг ботиний қиёфасини кўрсатиб беради.\nТарихий ҳақиқат бузилмагани Мусоқовнинг тарихий ҳужжатларни чуқур ўрганганини кўрсатади. Ушбу фильмга тарихчилар ҳам муносабат билдирса, яхши бўларди.\n"Гитлернинг қулоғини кесаман...” “Қулоқ”хўрлик афсонаси\nЯҳудий қиз ва немис фарзанди Клаус болалигидан севишади. Қиз унга яҳудийларнинг кўплаб одатларини гапириб беради. Айниқса, фильмнинг роса гап-сўз бўлган саҳнаси – “яҳудийча бўса” олишни ҳам қиз ҳикоя қилиб берган.\nЯҳудий қиз яна бир афсонани айтиб беради. Эрамиздан 3 минг йил аввал форслар Яҳудияни босиб олмоқчи бўлади. Лекин яҳудийлар форс подшоҳини асир олиб, унинг чап қулоғини узиб ташлашади. Менга сал мантиқсизликдек туюлган нарса урушда Қўзивойнинг “қулоқхўр”лиги-ю (у тоғасининг ўлимидан кейин немисларни қулоғини узишга астойдил берилиб кетади) ва Ўринбойнинг “Гитлернинг қулоғини кесиб келаман” дейиши бўлди. Қулоқ билан боғлиқ деталларда мантиқий боғлиқлик топа олмадим, эҳтимол, тушунмагандирман.\nФильмнинг ҳар бир деталини таҳлил қила олмайман. Баъзи мулоҳазаларимнигина билдираяпман, холос. Қўшимча баъзи бир қайдларни айтиб ўтсам.\n* Фильмда Клауснинг "севгимга содиқ қоламан" деб, кейин севгилисини шафқатсизларча отиб ташлаши Гитлернинг ғоялари немис ёшларини қанчалик ўзгартириб юборганининг бир мисолидир. Мусоқов “Гитлерюгенд” ташкилоти немис ёшларининг шуурига Гитлерга нисбатан эътиқодни қай даражада пайдо қилганини Клаус мисолида очиб берибди. Бу мавзу ҳам фақат немис жамияти учун эмас, исталган жамият учун хос.\n* Фильмда Қўзивойнинг отаси (Сейдулла Молдаханов)нинг ижроси ҳам янги бир характер сифатида маъқул бўлди. Режиссёр уни гапиртирмасдан гапиртирибди. Раис аёл образидаги Раъно Шодиеванинг образи ҳам характер даражасига чиққан.\n* Дарвоқе, фильм қонли урушни кўрсатса-да, унда беғубор муҳаббат ҳам тасвирланган. Лекин Гулшоданинг баъзи гап-сўзлари ўша давр атмосферасига унчалик ҳам тушмаган, деб ўйладим. Лекин уларнинг севгиси фильмга ўзгача кайфият бахш этган.\nҚариб қолган Қўзивой бобо ҳам Гулшода момога ҳалиям севишини айтиб, фильмга финиш қилган. Улар ўртасидаги диалог Мусоқовнинг эски фильмларидаги севишганларнинг тортишувларини ёдга солади. Қўзивой Ўринбойга Гулшода ҳақида "хунук, тасқара" деганини эшитган Гулшода хафа бўлади. Кейин Қўзивойга "Сен ўзингни чиройли боламан деб ўйлаяпсанми? Тўғрисини айтсам, сени биринчи марта кўрганимда, қусворай деганман" дейди. Фожиалардан чарчаган вақт юмор ҳам керак барибир...\n* Зулфиқор Мусоқов ўз услубига содиқ қолиб, бу фильмда ҳам “актёрлар кашфиёт”ини давом эттирибди. Бош ролларда янги чеҳралар: Қўзивой (Ҳасан Шуҳратов), Гулшода (Райҳон Асадова), Улфат (Маҳлиё Асқаралиева) ва бошқалар, яна ўша довдир-совдир қаҳрамонлар бор. Буларнинг борлиги ижобий ва нормал ҳолдир. Чунки бу элементлар – Мусоқов дастхати, Мусоқов услуби. Режиссёр ўз услуби билан ажралиб турар экан, ўша довдир-совдир образлардан, қаҳрамонларнинг фожиали вазиятда ҳам кутилмаган ва кулгили гапларни айтишидан биз Мусоқов дастхатини таниб олаверамиз.\nФильм инсон ҳақида, уруш ҳақида эмас. Ҳаёт баландлик ва пастликда икки хил экани кўрсатиб берилган. Бу экран асарини томоша қилар экан, ундан оддий фуқаро пастда туриб баланддаги шовқину турфа ўйинлар ичида ўйинчоқ бўлиб қолганини сезиб олиши мумкин. Фильм ҳақидаги фикри ожизим шулар.\nМанба: Turon24.uz “Замин” янгиликларини “Youtube”да кузатиб боринг\nЯнгиликлар » Маданият » “Берлин-Оққўрғон” – Мусоқовнинг ўзига хос “дастхат”и (фото)


Янги – «ONLIME» тариф режаси: жазирама ёзда салқинланиб олинг! - Terabayt.Uz\nЯнги – «ONLIME» тариф режаси: жазирама ёзда салқинланиб олинг!\n«Ўзбектелеком» акционерлик компаниясининг Uzmobile уяли алоқа оператори аввалроқ иккита тариф режасида янада кўпроқ мегабайтлар бера бошлаган эди. Энди эса у янги – «ONLIME» тариф режасини эълон қилди.\nЎҚИНГ: «Ўзбектелеком» янада қулай ва арзон тарифларини таклиф этмоқда\nUZTELECOM миллий оператори мобил алоқа хизмати абонентлари учун бир оз «тетикланиб олиш»ни таклиф этади. Янги ёрқин «ONLIME» тариф режаси – доимо кибералоқада бўлганлар учун ажойиб таклиф, дейилади хабарда.\n«ONLIME» тарифида сиз ойига 49 900 сўм эвазига 10 000 МБ, 1000 дақиқа (тармоқ ичидаги қўнғироқлар учун +2000 дақиқа) ва 1000 SMS-хабарга эга бўласиз.\n«ONLIME» тариф режаси Ўзбекистон Республикаси ҳудудида яшовчи барча жисмоний абонентлар учун тақдим этилади. Унга ўтиш учун сиз *111*1*11*6# рақамига USSD-сўровини жўнатиш ёки 99880 қисқа рақамига 1006 кодини SMS орқали юборишингиз керак бўлади.\nЯнги тариф режасининг шартлари билан батафсил танишиш учун эса мана бу ҳавола орқали компания сайтига ўтишингиз мумкин.


Ўтрор тумани Шаулдир қишлоғида қуриладиган мазкур станциянинг қуввати 50 Мвтни ташкил этади, деб кутилмоқда. Лойиҳа ҳужжатларини таништириш ҳамда кимошди савдосини тушунтириш учун семинар ўтказилди.\nТуркистон вилоят энергетика ва уй-жой-коммунал хўжалик бошқармаси ташкил этган тадбирнинг мақсади – салоҳиятли сармоядорлар учун кимошди савдоси ўтказиш ва лойиҳа ҳужжатлари ҳақида маълумот беришдан иборат эди.\nСеминар ишида ҚР Энергетика вазирлиги ва вилоят ҳокимлиги, маҳаллий манфаатдор корхоналар вакиллари ва Франция, Италия, Хитой ҳамда Польшадан келган сармоядорлар қатнашишди.\nТадбир иштирокчилари бу борадаги қонунчилик асослари билан танишиб, ариза бериш тартиби, ғолибларни аниқлаш, молиявий таъминот ҳақидаги маълумотлардан бохабар бўлишди. Ва ўзларини қизиқтирган саволларга ҳам бевосита жавоблар олишди. Шунингдек, меҳмонлар янги иншоот барпо этиладиган ҳудудни кўриб, жойлаштириш режасини муҳокама қилишди.\nТуркистон вилояти ҳокимининг матбуот хизмати., 2019-10-08, 22:04 229


Пойтахтда ёш олимлар халқаро илмий конференцияси бўлиб ўтди | Қозоғистон янгиликлари: Сўнгги хабарлар «Kazakh TV» каналида | Kazakh TV\nПойтахтда ёш олимлар халқаро илмий конференцияси бўлиб ўтди\n«Буюк дашт ёшлари: тарихий миссия ва ягона келажак миллатини шакллантириш». Пойтахтда ёш олимлар халқаро илмий конференцияси бўлиб ўтди. Қозоғистонлик ва хорижлик қатнашчилар юртимиз тарих фани ва унинг ижтимоий онгни замонавийлаштиришдаги ўрни масаласини муҳокама қилишди.\nЖАПСАРБАЙ ҚУАНИШЕВ, ДАВЛАТ ТАРИХИ ИНСТИТУТИ КАТТА ИЛМИЙ ХОДИМИ:\n- Технологиялар асрида яшаётганимиз боис барча ташаббуслар ядроси бўла оладиган ёшлар бу ишда фаол иштирок этиши зарур, деб ҳисоблайман. Улар фан билан шуғулланиб, давлатга фойда келтириши керак.\nЁш олимлар ёшлар сиёсатини ривожлантиришга оид ғояларини тақдим этишди. “Маънавий янгиланиш” дастури ва “Буюк Даштнинг етти қирраси” мақоласида кўзда тутилган чора-тадбирлар мамлакатни модернизация қилишда муҳим факторлиги тилга олинди.\nЛАУРА БИГАЛИЕВА, “ЁШЛАР” ИЛМИЙ ТАДҚИҚОТ МАРКАЗИ ЭКСПЕРТИ /РОССИЯ/:\n- Мен кўтарган мавзу Россияда ҳам, Қозоғистонда ҳам ёшлар парламентаризми. Ёшлар парламенти янги авлоднинг қонуний манфаатлари, ҳуқуқларини ҳимоя қилиш воситасидир. Бу ерда Ёшлар парламенти тузилишини, у самарали фаолият юритишини жуда-жуда истардим.\nАИДА СИЗДИҚОВА, “ЁШЛАР” ИЛМИЙ ТАДҚИҚОТ МАРКАЗИ ЕТАКЧИ ЭКСПЕРТИ:\n- «Астана ЭКСПО-2017» тажрибаси Қозоғистон учун улкан билимлар майдончаси бўлди. Уч ой давомида 5000 одам 7-8 соатдан тинимсиз ишлади. Бундай тажрибани Қозоғистон учун сақлаб қолиш керак. Мазкур имкониятдан фойдаланиш жорий Ёшлар йилида волонтёрлик ҳаракатини ривожлантиришда яхшигина туртки бўлиб хизмат қилади.\nКонференция якунига кўра резолюция қабул қилинди. Қатнашчилар Ёшлар йилида Ягона келажак миллати ва инновациявий-интеллектуал миллат, янги Қозоғистон ватанпарварлиги, меҳнат мафкураси ва маънавий руҳиятни шакллантириш учун кучларни бирлаштириш зарурлигини таъкидлашди.\nЭКСПО-2017конференцияБуюк даштнинг етти қиррасиМаънавий янгиланишёшлар сиёсати